Nama timangan diri edisi Raya Kekasih Lebaran 2023 by The Melvins

KLANG: MakNgah, MakNjang, MamaYong dan Diana adalah nama timangan diri diberikan anak buah kepada empat beradik perempuan, yang mengusahakan kosmetik ‘viral’, Kekasih by The Melvins.

Setiap satu nama itu diterjemahkan kepada empat produk pencalit bibir yang disertakan dengan pengapit bulu mata (mascara), pembayang warna mata (eyeshadow), pembayang mata (eyeliner) dalam satu set kosmetik Edisi Raya, Kekasih Lebaran 2023 The Melvins.

Kekasih by The Melvins diasaskan oleh pelakon, Siti Nur Syatilla, 32; bersama adik beradiknya, iaitu Siti Nur Syafiqa, 33; Siti Nur Syifa Athirah, 29; dan Siti Nur Syida, 26, pada 2019 dengan tagline hangat dan riuh, ‘Satu Kekasih cukup ke?’.

Siti Nur Syatila atau nama pentas seninya, Syatilla Melvin berkata, nama timangan berkenaan lebih dekat di hati peminat yang setia dengan Kekasih.

“Nama itu terhasil kerana panggilan kami adik beradik. Jadi, kita sebenarnya menyasarkan pasaran tempatan, kita tak fokus pasaran luar.

“Untuk itu, sebagai hadiah kepada peminat dan pelanggan setia, Kekasih muncul dengan rangkaian produk edisi Raya Kekasih iaitu kosmetik dan pelembap sempena Aidilfitri akan datang.

“Edisi ini berwajah baharu. Macam kosmetik tu ada empat warna ‘best selling’ yang kami keluarkan semula seperti maskara, pengapit bulu mata, dan pertama kali keluarkan pembayang mata.

“Untuk kedua-dua rangkaian produk ini kami keluarkan edisi terhad antara 50,000 hingga 60,000 unit saja. Nama pun istimewa, jadi kami mahu semua pelanggan kena dapatkan segera.

“Dari segi harga pula, satu pek RM19 paling mahal pun RM69. Dalam erti kata lain, kalau beli semua tak sampai RM100 pun,” katanya.

Terdahulu, berlangsung Majlis Pelancaran Edisi Raya Kekasih Lebaran The Melvins, bersama peminat setianya, yang turut dihadiri artis seperti Nadiyah Shahab, Emma Maembong, pempengaruh Tiktok, di Glass House, di sini.

Sementara itu, keakraban The Melvins dari dulu tidak dapat dinafikan hingga berjaya merealisasikan Kekasih yang kini sudah mencecah usia empat tahun di pasaran.

Syatilla yang juga mesra disapa Tilla berkata, dia dan adik beradik bersyukur apabila jenama Kekasih terus mendapat perhatian dan sokongan ramai pihak.

“Kelainan kami apa yang saya boleh tekankan adalah hubungan akrab kami adik beradik. Buat apa nak gaduh-gaduh. Ini yang membuatkan orang tertarik dengan kami dan Kekasih.

“Macam sekarang kami kerap ‘live’ di TikTok dan orang boleh tengok macam mana mana kami berniaga di situ. Kami bersatu di situ dan itulah kekuatan kami.

“Mungkin produk dan kualiti sama macam orang lain, tapi sebab hubungan itu kami lain sedikit. Tengok saja kami berempat, orang sudah tahu ia Kekasih.

“Dalam masa sama, tak keterlaluan jika dikatakan Kekasih juga satu-satunya produk tempatan yang diusahakan bersama oleh empat beradik.

“Kami juga melalui episod hitam ketika musim COVID-19. Dari situ, ia memberikan banyak pengalaman dan mahu jadikan tahun 2023 ini sebagai tahun kebangkitan perniagaan kami untuk terus ke maju hadapan,” katanya.

Author

Tun Puteh Wanti

View all posts

View all posts


PRU15: Undi luar bandar jadi penentu kemenangan

KUALA LUMPUR: Undi daripada masyarakat luar bandar dan pedalaman boleh dianggap ‘emas’ kepada parti politik susulan kumpulan itu adalah suara penentu kepada kemenangan pada setiap kali pilihan raya umum diadakan.

Jumlah kerusi parlimen di luar bandar dan pedalaman termasuk kawasan yang memiliki penempatan FELDA merekodkan lebih separuh daripada keseluruhan 222 kerusi dipertandingkan iaitu sebanyak 155 kerusi mengikut rekod parti politik dan menurut beberapa penganalisis politik, ia tidak lagi bersifat ‘putih’ kepada sesebuah parti politik berbanding sebelum ini.

Berikutan perubahan landskap politik negara yang kian dinamik selain disumbang dengan kerancakan proses urbanisasi, tahap pendidikan serta kadar liputan Internet semakin meluas, mereka percaya persaingan politik di kawasan-kawasan berkenaan yang kini disifatkan terbuka, akan bertambah sengit.

Menyifatkan Pilihan Raya Umum ke-15 (PRU15) adalah PRU paling sukar diramal, penganalisis politik juga melihat Sabah dan Sarawak yang masing-masing memiliki 25 dan 31 kerusi serta kawasan yang mempunyai kem tentera juga tidak lagi bersifat deposit tetap kepada sesebuah gabungan politik.

Pensyarah Kanan Fakulti Sains Pentadbiran dan Pengajian Polisi Universiti Teknologi MARA Kampus Raub, Pahang Dr Che Hamdan Che Mohd Razali berkata, berdasarkan kepada kajian terhadap dua siri pilihan raya umum sebelum ini, negeri yang mempunyai kawasan tanah rancangan FELDA menunjukkan trend penyusutan sokongan daripada pengundi kepada Barisan Nasional (BN).

“Kawasan FELDA umpamanya, saya melihat dari segi trend sokongan pengundi sekitar 60.7 peratus pada PRU13 telah menurun secara drastik kepada 46.2 peratus pada PRU14. BN tidak lagi boleh mengharapkan kemenangan mudah di kerusi-kerusi di kawasan rancangan FELDA.

“Parti-parti politik ini berkongsi segmen pengundi yang sama maka dari segi pola pengundian, ia memberi kelebihan kepada parti yang mampu meraih sokongan maksimum pengundi,” katanya kepada Bernama.

Antara kawasan Parlimen yang dikategorikan luar bandar dan pedalaman adalah Jempol, Jelebu dan Kuala Pilah di Negeri Sembilan; Pagoh, Sekijang, Labis, Segamat, Ledang, Kulai dan Tebrau di Johor); Bentong, Raub dan Temerloh (Pahang); Dungun, Setiu, Kuala Nerus (Terengganu) serta Jerlun, Padang Terap, Pokok Sena, Baling, Sik (Kedah).

Di Sabah, ia membabitkan antaranya Kudat, Kota Marudu, Kota Belud, Tuaran dan Papar manakala di Sarawak pula adalah Batang Lupar, Batang Sadong, Lubok Antu, Saratok, Kapit, Hulu Rajang, Sibu dan Baram.

Che Hamdan berkata selain mengharapkan sokongan pengundi setia, kelompok pengundi muda termasuk yang pertama kali mengundi juga bakal menentukan kemenangan di sesebuah kawasan.

Senada dengan Che Hamdan, penganalisis politik Universiti Utara Malaysia, Prof Dr Mohd Azizuddin Mohd Sani berkata, pola pengundian masyarakat luar bandar kini semakin berubah berikutan kepesatan pembangunan selain tahap pendidikan yang diterima.

Mengambil contoh FELDA, beliau berkata ada sebahagiannya kini adalah kawasan bandar dan pengundi khususnya generasi ketiga dilihat bersifat lebih terbuka berbanding dua generasi sebelum itu.

“Generasi pertama misalnya, mereka mungkin cenderung memilih parti sebelum ini manakala generasi kedua yang memiliki tahap pendidikan lebih baik, mereka akan melihat kepada isu namun masih mengenang jasa kerajaan.

“Generasi ketiga termasuklah pengundi 18 tahun, mereka inilah yang lebih terbuka dan cenderung mengundi mengikut play group mereka serta melihat tawaran yang memberi kelebihan kepada mereka. Oleh itu, pilihan raya kali ini tiada kawasan boleh dianggap deposit tetap kepada mana-mana parti,” katanya.

Beliau berkata berlainan dengan kawasan bandar, ia masih dilihat sebagai deposit tetap kepada Pakatan Harapan (PH) dan untuk parti lain memenanginya, ia memerlukan usaha berlipat ganda manakala bagi Sabah dan Sarawak, parti-parti politik di kedua-dua negeri itu boleh memberikan sokongan kepada mana-mana gabungan di Semenanjung.

Presiden Gabungan Wawasan Generasi FELDA, Tan Sri Rozali Ismail dalam sidang media pada 3 November lepas dilapor berkata gabungan itu yang mempunyai keahlian seramai 135,000 di 317 tanah rancangan di seluruh Malaysia termasuk Sabah, berikrar menyokong BN pada PRU15.

Suruhanjaya Pilihan Raya menetapkan hari pengundian pada 19 November manakala pengundian awal pada 15 November. – BERNAMA


PM yakin Bajet 2023 dapat sokongan ahli Parlimen

PUTRAJAYA: Perdana Menteri, Datuk Seri Ismail Sabri Yaakob, yakin Bajet 2023 yang bakal dibentangkan Jumaat ini akan mendapat sokongan Ahli Parlimen supaya ia dapat untuk diluluskan.

“Saya percaya bajet akan diterima sebab bajet ini untuk rakyat..kalau pembangkang tak setuju dengan bajet maknanya pembangkang tak setuju apa yang diperuntukkan oleh kerajaan untuk kepentingan rakyat.

“Kalau bajet tak lulus dari segi emolumen bayar gaji kakitangan kerajaan pun tak boleh dibuat. Jadi bajet perlu diluluskan,” katanya kepada Bernama ketika ditemui selepas mempengerusikan mesyuarat pramajlis bagi Mesyuarat Ketiga Penggal Kelima Parlimen ke-14, di sini, malam tadi.

Ismail Sabri berkata kerajaan sentiasa terbuka dan bersedia menerima pandangan-pandangan daripada pihak pembangkang berkaitan dengan Bajet 2023.

“Bagaimanapun komen negatif dan sebagainya daripada pihak pembangkang itu memang dijangkakan seperti biasalah.

“Setiap kali bajet adalah pandangan-pandangan daripada mereka sama ada positif atau negatif dan kita terima. Biasanya pandangan-pandangan itu akan diambil kira oleh kerajaan,” katanya.

Ditanya sama ada mesyuarat tadi ada membincangkan tentang pembubaran Parlimen, Ismail Sabri berkata hanya perkara berkaitan perjalanan Dewan Rakyat sahaja yang dibincangkan.

“Mesyuarat pramajlis ini membincangkan daripada segi pembentangan oleh Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar, mengenai perjalanan Parlimen, berapa jumlah soalan-soalan yang ditanya, berapa jumlah berdasarkan kementerian, apa undang-undang yang akan dibentangkan, pindaan dan sebagainya,” katanya.

Ismail Sabri tiba pada jam 8.30 malam untuk mempengerusikan mesyuarat tersebut  selama 90 minit yang turut dihadiri Menteri Kanan Kerja Raya, Datuk Seri Fadillah Yusof, Menteri di Jabatan Perdana Menteri (Ekonomi), Datuk Seri Mustapa Mohamed, Menteri Tenaga dan Sumber Asli, Datuk Seri Takiyuddin Hassan dan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi.

Antara Ahli Parlimen yang hadir ialah Ahli Parlimen Pontian, Datuk Seri Ahmad Maslan, Ahli Parlimen Bachok, Nik Mohamad Abduh Nik Abdul Aziz dan Ahli Parlimen Jempol, Datuk Seri Mohd Salim Mohd Sharif.

Mesyuarat pramajlis itu diadakan bagi persediaan Sidang Dewan Rakyat yang akan bermula esok sehingga 29 Nov ini. – BERNAMA


Wanita dirasuk ketika daki Bukit Jugra Trail

BANTING: Seorang wanita dipercayai dirasuk ketika mendaki Bukit Jugra Trail, Kampung Permatang Pasir, di sini pada Ahad.

Penolong Pengarah Operasi Jabatan Bomba dan Penyelamat Malaysia (JBPM) Selangor, Ahmad Mukhlis Mukhtar berkata, insiden tengah hari itu berlaku ketika wanita tempatan berusia 20-an terbabit melakukan aktiviti berkenaan bersama keluarga, sebelum dipercayai dirasuk kira-kira tiga kilometer dari tempat pendakian bermula.

Beliau berkata, pihaknya menerima panggilan kecemasan berhubung kejadian itu pada jam 12.24 tengah hari.

Susulan itu, katanya, sepasukan pegawai dan anggota dari Balai Bomba dan Penyelamat (BBP) Banting bergegas ke lokasi insiden.

“Pasukan penyelamat mengambil masa satu jam untuk membawa turun wanita itu dengan menggunakan pengusung,” katanya dalam satu kenyataan pada Ahad.

Beliau berkata, tiada kecederaan dilaporkan dalam kejadian itu.

Author

Fazleen Safina Abd Jamil

View all posts

View all posts


LZS, Etiqa Takaful terus perkasa pendidikan anak-anak miskin bandar

KUALA LUMPUR: Lembaga Zakat Selangor (LZS) meneruskan usaha memperkasakan pembangunan pendidikan anak-anak miskin bandar menerusi pembukaan Pusat Inovasi dan Pembelajaran Al-Biruni Zakat Selangor yang ketiga di Pangsapuri Enggang, Bandar Kinrara, dekat sini.

Ketua Pegawai Eksekutifnya, Mohd Sabirin Mohd Sarbini berkata, LZS dengan kerjasama Etiqa Family Takaful Berhad dan Etiqa General Takaful Berhad mengubah suai dua unit pangsapuri milik LZS mengikut reka bentuk konsep dan keperluan lengkap dengan komputer, bilik bacaan, ruang belajar serta ruang santai yang selesa.

“Semua ini adalah hasil sumbangan Etiqa Family Takaful Berhad dan Etiqa General Takaful Berhad sebanyak RM640,000 melibatkan kos pengubahsuaian dan pembelian peralatan serta kelengkapan termasuk kos pengurusan operasi bagi tempoh dua tahun,” katanya pada majlis perasmian pusat inovasi itu hari ini.

Turut hadir, Ketua Pegawai Eksekutif Etiqa Family Takaful Berhad, Zafri Ab Halim, Ketua Pegawai Eksekutif Etiqa General Takaful Berhad, Shahrul Azuan Mohamed, Mufti Selangor merangkap Ahli Jawatankuasa LZS, Datuk Dr Anhar Opir dan Mufti Terengganu merangkap Jawatankuasa Syariah Kumpulan Etiqa Takaful, Prof Madya Dr Mohamad Sabri Haron.

Mohd Sabirin berkata, Al-Biruni Zakat Selangor dibangunkan di bawah Program Pembangunan Kanak-kanak Miskin Bandar LZS bertujuan membendung masalah gejala sosial dan meningkatkan kemudahan pendidikan dengan menyediakan ruang selamat yang kondusif untuk anak-anak miskin bandar bersosial serta belajar.

Beliau berkata, LZS turut bekerjasama dengan ADAB Youth Garage (AYG) yang bertanggungjawab mengawal selia operasi serta menjalankan aktiviti yang telah dirancang secara tahunan.

“Hasil kajian AYG mendapati berlaku keciciran murid disebabkan hilang rasa minat akibat gagal menguasai kemahiran membaca, menulis dan mengira (3M). Untuk menangani masalah ini, program Kelas Intervensi 3M akan dilaksanakan di kesemua Al-Biruni Zakat Selangor termasuk di Desa Mentari, Petaling Jaya dan Tanjong Karang,” katanya.

Sementara itu, Zafri berkata, sumbangan yang disalurkan melalui LZS itu merupakan sebahagian daripada zakat tahunan Etiqa Takaful yang diberikan secara terus kepada institusi-institusi kebajikan yang layak di bawah program Tanggungjawab Zakat Korporat Etiqa Takaful.

“Diharapkan pusat inovasi dan pembelajaran ini dapat dimanfaatkan serta dipelihara sebaiknya oleh anak-anak yang terlibat dan sumbangan ini sekali gus memberi semangat kepada mereka untuk belajar dengan lebih tekun demi masa depan yang cerah,” katanya. – BERNAMA


Bicara 1MDB hampir sampai ke penghujung

KUALA LUMPUR: Pihak pendakwaan dalam kes penyelewengan dana RM2.28 bilion milik 1Malaysia Development Berhad (1MDB) yang dihadapi bekas Perdana Menteri, Datuk Seri Najib Tun Razak memberikan bayangan bahawa perbicaraan kes itu sudah hampir sampai ke penghujungnya.

Bayangan tersebut dinyatakan oleh Timbalan Pendakwa Raya, Ahmad Akram Gharib pada perbicaraan kes hari ini apabila menyatakan pihaknya akan memanggil saksi terakhir mereka, Pegawai Penyiasat daripada Suruhanjaya Pencegahan Rasuah (SPRM), Superintendan Kanan Nur Aida Arifin.

“Saksi seterusnya ialah Nur Aida, tetapi kami tidak boleh memanggilnya lagi kerana masih terdapat dokumen yang perlu diterima masuk sebelum saksi ini memberi keterangan. Selepas itu, kami sudah boleh menutup kes kami,” kata pendakwa itu.

Dalam masa sama, Ahmad Akram turut memberitahu, penutupan kes di akhir kes pendakwaan itu juga bergantung kepada sesi soal balas pembelaan.

‘Pengesahan’ penutupan kes pendakwaan turut diberikan oleh seorang lagi pendakwa raya, Timbalan Pendakwa Raya, Timbalan Pendakwa Raya, Kamal Bahrin Omar.

“Pada ketika ini (Nur Aida adalah saksi akhir) kecuali dan sehingga perkara lain muncul,” kata Kamal Bahrin tanpa memberikan sebarang penjelasan lanjut.

Pendakwaan memaklumkan demikian selepas Hakim Datuk Collin Lawrence Sequerah meminta mereka membawa saksi baharu selepas pihak pembelaan tidak bersedia untuk menyoal balas saksi pendakwaan ke-48, Penolong Pengarah Bahagian Siasatan Jenayah Pengubahan Wang Haram (AMLA), Asisten Komisioner Foo Wei Min kerana peguam bela utama, Tan Sri Muhammad Shafee Abdullah tidak hadir hari ini.

Pada prosiding hari ini, Najib diwakili peguam-peguam bela, Alaistair Brandah Norman dan Wan Mohammad Arfan Wan Othman.

Pihak pembelaan pada ketika ini masih belum habis menyoal balas lima orang saksi.

Lima saksi itu ialah saksi pendakwaan kesembilan (SP9), bekas Ketua Pegawai Eksekutif (CEO) 1MDB, Datuk Shahrol Azral Ibrahim Halmi; bekas Ketua Pegawai Kewangan 1MDB, Azmi Tahir (SP12); bekas Pengarah Bukan Eksekutif AmBank, Cheah Tek Kuang (SP39); bekas Gabenor Bank Negara, Tan Sri Dr. Zeti Akhtar Aziz (SP46) dan penganalisis Bank Negara Malaysia, Adam Ariff Mohd. Roslan (SP47).

Terdahulu, pihak pembelaan membantah beberapa dokumen diterima masuk sebagai bukti dan akan berhujah mengenainya pada prosiding minggu hadapan.

Pembelaan juga memberikan `jaminan’ akan meneruskan prosiding dengan soal balas sekiranya mahkamah tidak membuat keputusan serta merta pada tarikh akan datang.

Perbicaraan bersambung 24 Oktober ini.- Utusan

Author

Media Variasi

View all posts

View all posts


Filem Barbie lonjakkan sisa buangan plastik?

FILEM Barbie yang kini menjadi fenomena di seluruh dunia nyata membuatkan jenama patung plastik kesukaan kanak-kanak itu kembali melonjak.

Bagaimanapun, sambutan filem bertemakan warna jambu itu dilihat memberi kebimbangan terhadap alam sekitar khususnya peningkatan sisa plastik.

Menurut Felo Industri Kanan di Universiti RMIT, Melbourne, Australia, Alan Pears, ketika filem Barbie keluar minggu pada minggu lalu, ia akan mencetuskan gelombang pembelian anak patung itu yang kini telah dijual melebihi 60 juta setiap tahun.

“Berdasarkan laporan Program Alam Sekitar Pertubuhan Bangsa-Bangsa Bersatu (UNEP) pada 2014, mainan adalah barangan pengguna yang paling intensif plastik di dunia dan tidak semuanya boleh dikitar semula.

“Mainan plastik diperbuat daripada campuran kompleks plastik, logam dan elektronik.

“Apabila kanak-kanak bosan, mainan ini sering berakhir di tapak pelupusan sampah,” katanya seperti dilapor Kosmo.

Berdasarkan kajian penyelidik Amerika Syarikat (AS), setiap anak patung 182 gram (g) boleh menyebabkan kira-kira 660 g pelepasan karbon, termasuk pengeluaran plastik, pembuatan dan pengangkutan.

“Mengikut pengiraan saya, pelepasan secara purata merentas semua jenis mainan itu adalah kira-kira 4.5 kilogram (kg).

“Pada tahap ini ia agak besar. Di AS, dianggarkan pelepasan daripada industri plastik akan mengatasi pengeluaran arang batu dalam tempoh tujuh tahun.

“Jadi persoalannya, bagaimana kita boleh mengurangkan pelepasan tersebut kepada sifar secepat mungkin?

“Ini bagi memastikan generasi kini mempunyai iklim yang boleh didiami tanpa mengubah norma hidup,” kata Pears.

Sehingga kini, terdapat sedikit tumpuan untuk menjadikan industri mainan lebih mampan.

Jelas Pears, pengeluar mainan harus menggunakan bahan berkarbon rendah dan memberi tumpuan kepada mainan mudah dikitar semula.

Mainan perlulah seringan mungkin, untuk meminimumkan pelepasan karbon industri plastik.

Sementara itu, mainan berkuasa bateri harus dielakkan kerana ia boleh menggandakan kesan iklim dan mengubah sisa plastik menjadi masalah sisa elektronik.

“Usaha mengurangkan sisa buangan setakat ini telah dilaksanakan oleh pembuat mainan dengan mengurangkan plastik dalam bungkusan mereka.

“Ini memandangkan pembungkusan serta-merta akan menjadi sisa.

“Sebagai langkah yang dialu-alukan, pembuat Barbie, Mattel melancarkan skim kitar semula mereka pada 2021.

“Ini membolehkan pembeli menghantar semula mainan lama untuk ditukar kepada baharu,” ujarnya.

Author

Diyana Rahip

View all posts

View all posts


ATM hantar 106 anggota perubatan sertai misi kemanusiaan di Turkiye

SEPANG: Angkatan Tentera Malaysia (ATM) menghantar 106 anggota perubatan termasuk 14 pakar pelbagai bidang dan 12 doktor untuk menyertai misi bantuan kemanusiaan mangsa gempa bumi di Turkiye.

Ketua Pengarah Perkhidmatan Kesihatan ATM, Lt Jen Datuk Dr Zulkeffeli Mat Jusoh berkata, pasukan perubatan berkenaan akan bertolak ke Turkiye secara berperingkat dengan pagi Jumaat seramai 36 orang, malam tadi 34 orang selebihnya dijangka pada Sabtu.

“Antaranya pakar pembedahan am, pakar orthopedik selain mengambil kira kemudahan pakar perbidanan dan sakit puan serta kanak-kanak yang amat diperlukan di kawasan kejadian saat ini,” katanya kepada pemberita di Lapangan Terbang Antarabangsa Kuala Lumpur (KLIA)  sebelum berangkat ke Turkiye, malam tadi.

Katanya, anggota perubatan yang dihantar itu adalah berdasarkan kepada kebarangkalian kecederaan yang dialami oleh mangsa-mangsa gempa bumi di negara berkenaan.

Sementara itu, Dr Zulkeffeli berkata ATM akan membina sebuah Hospital Medan Malaysia (HMM) Tahap Tiga di Turkiye untuk tempoh enam minggu bagi memberi bantuan rawatan perubatan kepada mangsa gempa bumi di negara itu.

Menurutnya, HMM amat diperlukan memandangkan fasiliti kesihatan di kawasan bencana kebanyakkannya hampir musnah sehingga membataskan kemampuan fasiliti kesihatan di sana memberi perawatan secara berkesan.

“Dengan adanya HMM di kawasan kejadian, ia diharapkan dapat membantu meringankan beban terutamanya dari segi keperluan kesihatan di kawasan yang terlibat,” katanya.

Gempa bumi besar berukuran 7.8 pada skala Richter yang melanda pada Isnin lepas telah meragut ribuan nyawa.

Turkiye pada Selasa mengisytiharkan darurat selama tiga bulan di 10 wilayah iaitu Adana, Adıyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa bagi memastikan misi SAR berjalan lancar. – BERNAMA


Pelaksanaan tidak telus, Anwar arah projek rangkaian 5G disemak semula

CYBERJAYA: Kerajaan akan membuat semakan semula ke atas semua perjanjian berhubung dengan pelaksanaan projek rangkaian 5G di seluruh negara.

Perdana Menteri, Datuk Seri Anwar Ibrahim berkata, beliau mengarahkan pelancaran rangkaian 5G itu disemak semula bagi memastikan pihak berkaitan mematuhi prosedur ketat.

“Saya telah mengarahkan perjanjian itu disemak semula kerana ia tidak dilakukan secara telus, tanpa tender sewajarnya,” katanya pada sidang media selepas mempengerusikan mesyuarat khas Kabinet pada Isnin.

Anwar berkata demikian ketika diminta mengulas mengenai projek 5G oleh Digital Nasional Berhad (DNB), dan sebelum ini beliau pernah menggesa supaya isu berkaitan pelaksanaan 5G oleh DNB dibahaskan di Dewan Rakyat.

Katanya, pelaksanaan itu perlu diperincikan bagi memastikan ketelusan dari segi kos dan syarikat pelaksana pembangunan infrastruktur itu tidak dipertikai nanti.

Timbalan Menteri Komunikasi dan Multimedia sebelum ini, Datuk Zahidi Zainul Abidin dilaporkan berkata, pelantikan DNB bagi pelaksanaan teknologi internet 5G di Malaysia diputuskan Kementerian Kewangan tanpa melalui perbincangan bersama Kementerian Komunikasi dan Multimedia (KKMM) terlebih dahulu.

Oktober lalu, Menteri Kewangan ketika itu, Tengku Zafrul Abdul Aziz pula dilaporkan berkata, semua enam syarikat telekomunikasi utama negara telah menandatangani perjanjian penyediaan akses 5G oleh Digital Nasional Berhad (DNB).

Enam syarikat telekomunikasi tersebut ialah Maxis, U Mobile, Celcom Axiata, Digi, YTL Communications dan Telekom.

Author

Faridah Amiratul

View all posts

View all posts


OP Bersepadu Pengemis: Kanak-kanak berusia setahun antara enam ditahan

KOTA TINGGI: Seorang kanak-kanak perempuan berusia setahun antara enam individu ditahan dalam Operasi Bersepadu ke atas pendatang asing di tiga lokasi berasingan di sekitar daerah ini pada Ahad.

Ketua Polis Daerah Kota Tinggi, Supt Hussin Zamora berkata, kesemua mereka yang berusia lingkungan setahun hingga 66 tahun itu ditahan menerusi operasi dengan kerjasama Jabatan Imigresen Malaysia (JIM) dan Jabatan Kebajikan Masyarakat (JKM) antara 2 hingga 4 petang.

Beliau berkata selain kanak-kanak itu, turut ditahan ialah seorang lelaki, ibu kepada kanak-kanak berkenaan serta abang kanak-kanak itu yang berusia tiga tahun, kesemuanya dipercayai warga Myanmar yang mengemis.

Menurut Hussin, pihaknya turut menahan dua lelaki tempatan disyaki terlibat dengan kegiatan itu, sebelum kedua-duanya diserahkan kepada JKM untuk tindakan dokumentasi.

“Empat warga asing itu diserahkan kepada JIM untuk tindakan lanjut di bawah Akta Imigresen,” katanya dalam kenyataan malam tadi.

Hussin berkata, operasi bersepadu itu bertujuan mengesan dan menangkap bagi menyekat kebanjiran pengemis di sekitar Kota Tinggi.- BERNAMA


Pemandu lori maut nahas enam kenderaan di Pontian

PONTIAN: Seorang maut dalam kemalangan melibatkan enam buah kenderaan di Kilometer (KM) 45.5 Jalan Johor Bahru – Batu Pahat, Johor pada Selasa.

Enam buah kenderaan tersebut membabitkan tiga lori, dua kereta dan sebuah kenderaan pelbagai guna (MPV) dalam perjalanan dari Pekan Nenas menghala ke Pontian.

Ketua Polis Daerah Pontian, Superintendan Mohammad Shofee Tayib berkata, Kaunter Trafik Ibu Pejabat Daerah (IPD) Pontian menerima laporan orang awam berhubung nahas tersebut kira-kira jam 2.10 petang.

Beliau berkata, permukaan jalan raya di lokasi basah disebabkan hujan dalam kejadian kira-kira 1.50 petang.

“Ketika lampu isyarat merah di persimpangan jalan (Sinar Harapan), sebuah lori dipercayai gagal mengawal kenderaan lalu terlanggar sebuah lagi lori di laluan sama.

“Akibat daripada itu, lori yang dilanggar telah menggelongsor ke hadapan sebelum melanggar belakang sebuah lagi lori.

“Ini seterusnya mengakibatkan kenderaan lain terlibat dilanggar dari belakang,” katanya dalam satu kenyataan.

Mohammad Shofee berkata, hasil siasatan mendapati, lori kedua yang dilanggar telah tersepit antara kedua-dua lori terlibat.

Katanya, pihak bomba berjaya mengeluarkan dua mangsa yang tersepit dalam kejadian tersebut.

“Akibat daripada itu, pemandu lori warga tempatan berusia lingkungan 27 tahun cedera di dada dan kaki sebelum disahkan meninggal dunia di tempatan kejadian oleh Pegawai Perubatan.

“Sementara itu, kelindan lori turut cedera di kaki dan dihantar ke Hospital Pontian untuk rawatan, manakala lain-lain pemandu tidak mengalami sebarang kecederaan,”maklumnya.

Keadaan remuk di belakang sebuah kereta yang terlibat dalam kemalangan itu. -Foto: PDRMTambah beliau, seorang lelaki warga tempatan berusia lingkungan 54 tahun ditahan dan disiasat di bawah Seksyen 41 (1) Akta Pengangkutan Jalan 1987, iaitu menyebabkan kematian kerana memandu secara melulu atau membahayakan.

Menurutnya, jika sabit kesalahan boleh dihukum penjara minimum dua tahun dan tidak lebih 10 tahun dan denda tidak kurang RM5,000 dan tidak lebih RM20,000.

“Saksi kejadian diminta tampil memberi keterangan dan boleh hubungi Inspektor Nurhisyam Syafik menerusi talian 013-9825324,” katanya.

Author

Fazleen Safina Abd Jamil

View all posts

View all posts


Jabatan Imigresen tumpaskan sindiket bekal pekerja asing guna PLKS palsu

Dalam operasi itu, seramai 43 orang lelaki warga India, 20 lelaki warga Bangladesh dan dua lelaki warga Pakistan berusia 25 hingga 45 tahun ditahan di sebuah kilang dan asrama pekerja asing di Selangor dan pejabat operasi sindiket di Brickfields, Kuala Lumpur.

Ketua Pengarah Imigresen, Datuk Ruslin Jusoh berkata, seorang lelaki warga India berusia 45 tahun yang merupakan dalang utama sindiket turut ditahan manakala seorang lagi lelaki warga Bangladesh berusia 30 tahun juga orang kanan sindiket ditahan di Seremban, Negeri Sembilan.

“Hasil semakan awal mendapati lelaki warga India itu memegang Pas Ekspatriat yang tulen manakala  lelaki warga Bangladesh ditahan menggunakan PLKS untuk bergerak bebas di negara ini,” katanya dalam satu kenyataan hari ini.

Beliau berkata, modus operandi sindiket ialah dengan menubuhkan syarikat membekalkan tenaga kerja asing dan menawarkan tenaga kerja kepada majikan serta kilang yang memerlukan pekerja.

“Sekiranya dipersetujui, sindiket akan membekalkan pekerja asing tadi yang telah diberikan pelekat PLKS palsu. Ini bertujuan supaya majikan atau kilang mempercayai bahawa mereka merupakan pekerja sah berdasarkan pelekat tertera di pasport,” katanya.

Ruslin berkata, sindiket akan mengenakan bayaran sebanyak RM6,000 untuk setiap pekerja warga asing yang ingin mendapatkan PLKS bagi membolehkan mereka bekerja di kilang tersebut.

“Majikan atau kilang yang menggunakan pekerja asing ini perlu membayar gaji pekerja kepada syarikat sindiket berkenaan,” katanya.

Turut dirampas dalam operasi itu adalah 62 naskah pasport terdiri dari 40 pasport India, 20 pasport Bangladesh, dua pasport Pakistan dalamnya terdapat pelekat PLKS palsu serta lapan keping pelekat PLKS palsu yang belum dilekat dalam pasport.

Beliau berkata, kesemua yang ditahan dibawa ke depot Imigresen Semenyih untuk siasatan dan tindakan lanjut kerana disyaki melakukan kesalahan di bawah Akta Imigresen 1959/63, Peraturan-peraturan Imigresen 1963 dan Akta AMLATFPUAA 2001. – BERNAMA


Cuepacs cadang guna kamera badan, elak tohmahan unsur rasuah

SHAH ALAM: Kerajaan disyorkan menggunakan kamera badan pada petugas pintu masuk negara di Lapangan Terbang Antarabangsa Kuala Lumpur (KLIA) bagi meningkatkan keselamatan dan pematuhan integriti dalam kalangan anggota yang bertugas.

Presiden Kongres Kesatuan Pekerja Dalam Perkhidmatan Awam (Cuepacs), Datuk Adnan Mat berkata, dengan adanya kamera badan, pegawai akan sentiasa berada dalam keadaan sedar bahawa gerak geri mereka dirakam dan bersikap profesional ketika menjalankan tugas serta tanggungjawab.

Menurutnya, klip rakaman kamera badan itu juga memudahkan siasatan sekiranya berlaku sebarang tohmahan mengenai pecah amanah atau salah laku sepertimana yang tular baru-baru ini.

“Kami amat kesal dengan tuduhan dan penularan video tersebut kerana menyebabkan persepsi tidak baik khususnya kepada perkhidmatan awam sedangkan anggota sentiasa bertungkus lumus dalam memastikan keselamatan negara terjaga.

“Bagi kami tindakan tegas perlu diambil sekiranya benar-benar berlaku rasuah dan pihak yang membuat tuduhan itu perlu tampil kepada Suruhanjaya Pencegahan Rasuah Malaysia (SPRM). Jangan buat tohmahan serta tuduhan liar, itu dan ini, ia tidak adil bagi kami,” ujarnya.

Beliau berkata demikian selepas melakukan lawatan ke KLIA1 bagi menyantuni serta meninjau operasi petugas-petugas Jabatan Imigresen pada Selasa.

Pada Ahad, pihak polis memaklumkan sedang menjalankan siasatan mengikut Kertas Enkuiri Polis (KEP) berkaitan kekecohan di KLIA.

Menteri Pelancongan, Seni dan Budaya, Datuk Seri Tiong King Sing sebelum ini membuat kenyataan mendakwa kehadirannya ke KLIA telah membongkar budaya rasuah dalam kalangan pegawai di pintu masuk negara melibatkan Jabatan Imigresen Malaysia (JIM).

Dalam pada itu, Adnan berkata, setiap tatakelola di pintu masuk antarabangsa di KLIA dijalankan secara tertib dan mengikut prosedur operasi standard (SOP) yang telah ditetapkan pihak kerajaan.

“Justeru, tidak timbul dalam konteks pegawai kami melangkaui SOP yang telah ditetapkan. Cuepacs ingin menegaskan bahawa pegawai imigresen yang bertugas pada hari kejadian menjalankan tugas dengan baik bagi memastikan negara ini terkawal daripada pencerobohan pelancong atau pendatang asing tidak mengikut undang- undang negara.

“Kami bantah sekeras-kerasnya ungkapan unsur-unsur rasuah dalam proses menerima kemasukan pelancong luar melalui Jabatan Imigresen sepertimana yang telah dibuat tuduhan liar oleh pihak tertentu,” katanya.

Dalam perkembangan lain, Adnan memberitahu, pihaknya berharap kerajaan dapat melihat semula skim pegawai imigresen.

“Pada masa sama, kerajaan juga perlu melakukan penambahbaikan dalam bentuk elaun penguatkuasaan yang belum ada lagi.

“Sebahagian agensi telah ada jadi eloklah ia diseragamkan kepada semua agensi penguatkuasaan termasuk Jabatan Imigresen,” jelasnya. – Sinar Harian

Author

Media Variasi

View all posts

View all posts


Kerajaan digesa tangani isu kesejahteraan mental rakyat – Lee Lam Thye

KUALA LUMPUR: Kerajaan perlu menumpukan isu rakyat terutama kesejahteraan dan kesihatan mental ketika ini.

Kos sara hidup, harga barangan dan perkhidmatan meningkat ketara, dan nilai matawang negara susut didakwa antara punca rakyat semakin tertekan dan tidak gembira.

Ahli Majlis Penasihat Promosi Kesihatan Mental, Tan Sri Lee Lam Thye, berkata kerajaan perlu mengenepikan isu politik, sebaliknya menumpukan kerjasama pelbagai pihak menangani isu rakyat khususnya kesihatan mental.

Katanya, sejak pandemik akibat COVID-19 dua tahun lalu, rakyat sangat terkesan dengan ekonomi dan sosial.

“Masalah COVID-19 yang berlaku, menyebabkan rakyat menderita terutama golongan B40, umpama kais pagi makan pagi, kais petang makan petang.

“Kos sara hidup hari ini melambung naik, masuk kedai makan, beli sayur di pasar semua sudah naik, masalah inflasi.

“Sungguhpun kerajaan cakap ini dalam keadaan terkawal, tapi saya rasa tidak terkawal.

“Saya berharap masalah ini boleh diselesaikan, kerana ia boleh mengakibatkan banyak masalah,” katanya kepada MEDIA VARIASI, di sini.

Ahli Lembaga Penasihat Biro Pengaduan Awam itu berkata, isu kesihatan mental berkaitan dengan kos sara hidup, malah mengakui fakta daripada pihak Kementerian Kesihatan (KKM) berhubung statistik bunuh diri baru-baru ini.

“Ini (kes bunuh diri) tidak dapat dielakkan. Fakta diberi KKM membuktikan bahawa kes sebegini meningkat.

“Semua masalah ini memang ada berkaitan, bukan sahaja kos sara hidup, tapi kalau you tanya orang, gembira ke sekarang? Kita nak gembira tapi macam mana nak gembira, ini semua (kos) naik,” katanya.

Berbalik kepada isu kesihatan mental katanya, semua pihak perlu memainkan peranan mendidik masyarakat kepentingan berhubung dengan kaunselor.

“Tak perlu segan, malu, itu bukan alasan untuk tidak berjumpa dengan kaunselor. Kesihatan mental sama penting dengan kesihatan fizikal.

“Saya harap pihak kerajaan dapat menyediakan lebih ramai kaunselor supaya menangani isu kesihatan mental dengan berkesan,” katanya.

Author

Fhatihah Zakinan

View all posts

View all posts


Pulau Pinang pula dilanda banjir

KUALA LUMPUR: Pulau Pinang menjadi negeri terbaharu dilanda banjir dengan dua pusat penempatan sementara (PPS) dibuka melibatkan daerah Seberang Perai Utara (SPU) dan Seberang Perai Selatan (SPS) susulan hujan lebat lebih dua jam di beberapa kawasan bermula kira-kira 3.30 petang semalam.

Pengerusi Jawatankuasa Alam Sekitar dan Kebajikan negeri, Phee Boon Poh berkata, setakat pukul 2 pagi tadi, sebuah PPS dibuka di Dewan Komuniti Kubang Menerong, SPU yang menempatkan 38 orang daripada sembilan keluarga manakala di daerah SPS, 21 orang daripada lapan keluarga dipindahkan ke Sekolah Kebangsaan (SK) Bakap Indah.

“Hujan lebat yang melanda beberapa kawasan di Pulau Pinang sejak 3.30 petang hingga 6.30 petang semalam menyebabkan puluhan rumah terutama di daerah SPU dan SPS dilanda banjir. Keadaan ini diburukkan lagi dengan air laut pasang besar.

“Kebanyakan rumah dinaiki air hingga paras 0.6 meter, namun beberapa kawasan kembali surut malam tadi,” katanya ketika dihubungi hari ini.

Sementara itu, jumlah mangsa banjir yang ditempatkan di PPS di Kedah dan Sarawak menunjukkan peningkatan manakala bilangan mangsa di Johor dan Sabah mencatatkan penurunan pagi ini berbanding malam tadi.

Di KEDAH, pegawai Pertahanan Awam Daerah Bandar Baharu Abdul Rahim Khairuddin berkata jumlah mangsa banjir yang dipindahkan ekoran banjir kilat di Relau, Bandar Baharu meningkat kepada 35 mangsa daripada 11 keluarga pagi ini berbanding 14 mangsa daripada tujuh keluarga, semalam dengan kesemua mereka ditempatkan di satu PPS iaitu SK Relau yang dibuka sejak 7 malam semalam.

“Hujan lebat selama dua jam petang semalam menyebabkan tiga kampung terjejas iaitu Kampung Kilang Batu, Kampung 300 Kaki dan Kampung Tengah. Keadaan cuaca hari ini adalah baik dan banjir mulai surut,” katanya dalam kenyataan hari ini.

Di SARAWAK, Jawatankuasa Pengurusan Bencana Negeri (JPBN) memaklumkan jumlah mangsa banjir di kawasan Serian meningkat kepada 193 orang pagi ini berbanding 180 orang malam tadi yang ditempatkan di PPS SK St Peter dan Dewan Kampung Mundai.

Di JOHOR, JPBN memaklumkan jumlah mangsa di PPS terus menurun kepada 821 orang setakat 8 pagi ini berbanding 846 orang pada 8 malam tadi yang ditempatkan di enam PPS iaitu satu di Segamat dan lima di Batu Pahat.

Jumlah mangsa di daerah Batu Pahat yang mengalami ‘banjir termenung’ adalah seramai 795 orang daripada 225 keluarga, manakala di Segamat 26 orang daripada sembilan keluarga.

Di SABAH, Sekretariat JPBN Sabah dalam kenyataan memaklumkan jumlah mangsa banjir yang ditempatkan di tujuh PPS berkurangan kepada 298 orang daripada 85 keluarga pagi ini, berbanding 452 orang daripada 137 keluarga malam tadi. – BERNAMA


Nik Abduh tolak kerusi ditawarkan – Tuan Ibrahim

KOTA BHARU: Bekas Ahli Parlimen Bachok, Nik Mohamad Abduh Nik Abdul Aziz tidak dicalonkan pada Pilihan Raya Negeri (PRN) di Kelantan selepas menolak dua kerusi yang ditawarkan.

Timbalan Presiden PAS, Datuk Seri Tuan Ibrahim Tuan Man berkata, Nik Mohamad Abduh juga berlapang dada sekiranya tidak bertanding pada PRN kali ini.

Pada masa sama, beliau menafikan dakwaan bahawa tindakan tidak mencalonkan Nik Mohamad Abduh sebagai berniat mematikan legasi Allahyarham Tan Sri Nik Abdul Aziz Nik Mat.

“Tiada isu berhubung ketiadaan Nik Abduh dalam PRN kerana dalam politik ruangnya adalah banyak dan besar, bukan untuk bertanding semata-mata.

“Kita ada tawarkan satu… dua kerusi, namun beliau tolak. Nik Abduh pun kata tidak bertanding pun tidak mengapa, beliau boleh fokus kepada sekolah agama yang diuruskannya.

“Ketiadaan Nik Abduh juga bukan untuk matikan legasi Allahyarham Tan Sri Nik Abdul Aziz kerana untuk meneruskan legasi bukan hanya perlu menjadi calon, sebaliknya perjuangannya yang perlu disambung,” katanya.

Beliau berkata demikian pada sidang media selepas Majlis Pengisytiharan Calon Perikatan Nasional (PN) Kelantan, di sini, pada Khamis, lapor Harian Metro.

Ditanya sama ada benar dakwaan mengatakan Nik Mohamad Abduh meminta untuk bertanding di Dewan Undangan Negeri (DUN) Chempaka, Tuan Ibrahim hanya tersenyum dan enggan mengulas.

Author

Media Variasi

View all posts

View all posts


Tak boleh tukar silibus dalam kadar segera – Radzi Jidin

CYBERJAYA: Menteri Kanan Pendidikan, Datuk Dr Radzi Jidin menyatakan silibus pelajaran di sekolah tidak boleh ditukar dalam kadar segera atas dua faktor utama.

Menurutnya, salah satu faktor itu adalah kerana sesuatu silibus itu harus dilengkapkan kitarannya yakni pelajar perlu mengharunginya dari mula memasuki sekolah hingga tamat di darjah atau tingkatan penghabisan.

Tambah beliau, murid Tahun Satu pada 2017 merupakan kohort pertama yang menggunakan silibus yang ada hari ini, sementara murid tahun lain masih memakai silibus lama kerana ia perlu dilengkapkan perjalanannya hingga Tahun Enam.

“Saya nak jelaskan bahawa pembangunan silibus ini mengambil masa, perjalanannya itu ada pusingan dan silibus yang kita lihat hari ini telah mula digunakan pada 2017.

“Itulah kali pertama ia digunakan sehinggalah hari ini, mereka yang darjah satu pada 2017 itu sudah darjah enam pada tahun ini, dan mereka yang darjah satu pada 2018 sekarang sudah darjah lima,” katanya seperti dilapor Astro Awani hari ini.

Jelasnya bagi faktor kedua pula, sebarang silibus tidak boleh diubah di pertengahan jalan kerana ia akan menggangu seluruh aturan sistem itu.

Dalam erti kata lain, untuk memperkenalkan silibus yang baharu, perlu ditunggu hingga seluruh kohort yang menggunakan silibus lama selesai perjalanannya hingga darjah enam.

“Maka kita perlukan penelitian yang mendalam, kita sedar daripada maklum balas daripada ibu bapa yang menceritakan bahawa silibus hari ini dilihat agak sukar berbanding dengan yang dahulu dan kita ambil kira.

“Kerana dalam konteks ini, satu kohort (Tahun Satu 2017) sudah tamat kitarannya dan inilah ruang terbaik untuk kita lihat kembali silibus tersebut,” katanya.

Author

Diyana Rahip

View all posts

View all posts


Influencer Siti Jamumall terima Lamborghini RM1.5 juta

KUALA LUMPUR: Kebanyakan orang pada usia 23 tahun sama ada masih berjuang di menara gading untuk memegang segulung Ijazah atau masih tidak tahu hala tuju hidup.

Namun bagi pempengaruh media sosial atau influencer Siti Jamumall yang menyambut hari jadi yang ke-23 semalam, segala impiannya hampir tercapai.

Gadis itu atau nama sebenarnya Siti Suriani Wahiddin menerima hadiah sebuah kereta mewah Lamborghini Hurucan bernilai RM1.5 juta daripada ibunya yang dikenali sebagai Mommy Hana.

Siti Jamumall berada di tangga pertama untuk jualan paling banyak di TikTok dalam jangka masa yang singkat yang mana dalam tempoh satu jam ‘live’ terus hit” dengan jualan RM1 juta.

“Alhamdulillah, syukur kepada Allah. Sejujurnya, saya tidak pernah menjangka malah jauh sekali terfikir akan mendapat hadiah mewah ini. Sebak dan tak terkata dibuatnya.

“Terima kasih kepada Mommy Hana yang berjaya membuat kejutan ini pada sambutan hari jadi saya semalam. Ini akan menjadi kenangan dan sesuatu yang sangat berharga dalam diri,” katanya.

Menurut Siti Jamumall, hadiah itu juga bersempena pencapaian diraih apabila berjaya mencatat jualan produk Mommy Hana lebih RM1 juta yang dibuat secara langsung di TikTok, baru-baru ini.

“Sebelum ini saya ada berkolaborasi dengan Mommy Hana. Jadi, sewaktu sesi ‘live’ di TikTok, dalam tempoh enam jam saya berjaya mencapai jualan lebih RM1 juta. Bagi saya, ia memang sesuatu yang luar biasa,” katanya.

Mommy Hana yang lebih dikenali dengan produk interaktif My first book yang sudah terjual lebih satu juta unit dan juga makanan tambahan nombor satu kanak kanak ExcelHana.

Terbaharu, Mommy Hana mengeluarkan produk pendidik berteknologi iaitu set kelengkapan sekolah yang boleh bercakap dan berbunyi dengan kualiti premium tetapi harga yang mampu milik.

Author

Tun Puteh Wanti

View all posts

View all posts


MOSTI guna teknologi MYSA kenal pasti lokaliti banjir

KOTA TINGGI: Kementerian Sains, Teknologi dan Inovasi (MOSTI) akan menggunakan teknologi yang dibangunkan Agensi Angkasa Malaysia (MYSA) bagi mengenal pasti lokaliti cenderung dilanda banjir sekali gus dapat membuat persiapan awal untuk berdepan dengan bencana itu.

Menteri Sains, Teknologi dan Inovasi Datuk Seri Dr Adham Baba berkata menerusi teknologi itu MYSA akan menggunakan satelit untuk pencerapan data melalui kaedah radar dan optik di lokasi yang pernah berlaku banjir mengikut pengalaman 10 tahun.

Beliau berkata teknologi berkenaan dijadual untuk dibentangkan kepada Perdana Menteri Datuk Seri Ismail Sabri Yaakob di MRANTI Park di Kuala Lumpur, Khamis ini.

“MOSTI melalui MYSA sudah ada data lokasi yang dilanda banjir sebelum ini. Jadi dengan adanya ukuran hujan dan kerjasama Jabatan Meteorologi Malaysia (Met Malaysia) kita akan maklumkan kepada  kerajaan potensi berlaku banjir sekiranya monsun ini datang, supaya dapat dibuat persediaan lebih awal.

“Teknologi ini akan dibentangkan kepada Perdana Menteri untuk pandangan beliau supaya boleh digunakan, diadaptasi dan diterima oleh semua kementerian dan pelbagai agensi berkaitan secara holistik,” katanya pada sidang media selepas melancarkan Program Inisiatif Pendigitalan Sektor Peruncitan (ReDI) dan Program Jualan Murah Keluarga Malaysia (JMKM) Peringkat Parlimen Tenggara di Bandar Tenggara di sini hari ini.

Turut hadir Pengarah Kementerian Perdagangan Dalam Negeri dan Hal Ehwal Pengguna (KPDNHEP) Johor Mohd Hairul Anuar Bohro.

Dr Adham berkata pihaknya turut akan mencadangkan penggunaan teknologi dron untuk membantu mengesan mangsa terputus hubungan di lokaliti terpencil akibat gangguan bekalan elektrik sekiranya berlaku banjir supaya memudahkan urusan pemindahan mangsa.

“Apabila ada teknologi dan persiapan sebegini ia dapat membantu negara mengenal pasti apakah bentuk pertolonagn dan bantuan yang boleh disalurkan sebelum bencana berlaku. MOSTI juga sudah berbincang dengan Kementerian Pembangunan Wanita, Keluarga dan Masyarakat mengenai Pusat Pemindahan Sementara bagi mengelak berlaku masalah jauh, kesesakan dan sebagainya,” katanya.

Ahli Parlimen Tenggara itu berkata demikian ketika mengulas mengenai persediaan MOSTI menghadapi Fasa Peralihan Monsun di negara ini yang dijangka bermula esok (3 Okt) hingga November ini.

Berhubung program ReDI, Dr Adham berkata ia merupakan langkah proaktif dan menjadi cara baharu masyarakat luar bandar menggunakan inisiatif tanpa tunai untuk membeli barangan harian.

“Dengan adanya ReDI kita dapat maklum akan tingkah laku masyarakat sebelum dan selepas pandemik dalam penggunaan adaptasi pendigitalan yang dilihat semakin meningkat. Ini sekali gus akan menambahkan lagi minat kecenderungan masyarakat dalam pendigitalan,” katanya.

ReDI merupakan program kolaboratif KPDNHEP bersama kerajaan negeri, rakan strategik seperti Bank Negara Malaysia (BNM), Paynet, ShopeePay, GrabPay, Maybank, Touch & Go, Boost dan Pihak Berkuasa Tempatan di seluruh negara dengan menyasarkan 15,000 peniaga beralih ke platform digital menjelang tahun 2025. – BERNAMA


Cukai vape pendekatan sederhana kerajaan kawal selia produk merokok

KUALA LUMPUR: Langkah mengenakan cukai ke atas penjualan cecair vape untuk rokok elektronik merupakan antara pendekatan sederhana yang diambil kerajaan untuk mengawal selia produk merokok yang mengandungi nikotin serta menghentikan tabiat merokok dalam kalangan rakyat di negara ini.

Perdana Menteri, Datuk Seri Anwar Ibrahim berkata, pada masa sama, kerajaan tetap tegas melarang perbuatan itu dilakukan di tempat-tempat seperti di sekolah dan Parlimen selain meningkatkan kempen advokasi bagi memberi kesedaran bahaya merokok terutama terhadap golongan muda.

“Mengambil tindakan agak ekstrem dengan mengharamkan vape, nikotin atau rokok itu, agak drastik dan tidak mampu dikendalikan oleh mana-mana negara di  dunia. Ramai yang memilih untuk merokok walaupun kita keluarkan kempen.

“Sementara kita menjalankan kempen tentang kesan negatifnya, kita teruskan juga dengan (langkah) percukaian ini sekadar untuk tidak menjadikan bahan itu daripada tersebar luas dan murah.

“Saya setuju bahawa badan-badan kesihatan dan profesional semuanya tanpa kecuali, memang menentang keras soal ini (menyahsenaraikan produk cecair dan gel nikotin yang digunakan dalam alat rokok elektronik daripada Akta Racun 1952).

“Tetapi pada hemat kerajaan buat sementara ini, kita sukar untuk mengharamkan tetapi kita boleh meningkatkan kesedaran supaya orang memilih… (untuk tidak merokok),” katanya pada Waktu Pertanyaan-Pertanyaan Menteri di Dewan Rakyat hari ini.

Ia bagi menjawab soalan Datuk Dr Ahmad Yunus Hairi (PN-Kuala Langat) yang ingin tahu justifikasi tindakan kerajaan menyahsenaraikan produk cecair dan gel nikotin yang digunakan dalam alat rokok elektronik daripada Akta Racun 1952.

Pada masa sama, Anwar berkata, kerajaan komited untuk membentangkan rang undang-undang berkaitan kawalan produk merokok termasuk rokok elektronik pada sidang Dewan Rakyat, Mei ini.

“Pada prinsipnya, kita akan terus bentang rang undang-undang ini (rang undang-undang berkaitan kawalan produk merokok)… pada peringkat awal kita setuju sekalikan rang undang-undang ini dengan cukai vape, tetapi oleh kerana banyak bantahan maka kita cadangkan Menteri Kesihatan rundingkan semula dengan teliti bersama Ahli-ahli Parlimen serta badan kesihatan.

“Ia bukan untuk melengahkan kerana ia akan dilaksanakan pada tahun ini juga dan ia (rundingan) supaya ada persefahaman berhubung beberapa peruntukan terutama pelaksanaan yang dianggap terlalu keras, namun pada peringkat sekarang Jabatan Kastam tetap akan mengawal pengedarannya,” kata beliau.

Semasa pembentangan Belanjawan 2023 pada 24 Februari lepas, kerajaan mengumumkan cadangan untuk mengenakan duti eksais ke atas produk cecair atau gel mengandungi nikotin yang digunakan untuk rokok elektronik dan peranti pengewapan elektronik.

Pada 1 April lepas, media melaporkan kerajaan menerusi notis warta Kerajaan Persekutuan melaksanakan cukai ke atas penjualan cecair vape untuk rokok elektronik pada kadar 40 sen setiap mililiter (ml). – BERNAMA


Maritim Selangor tahan 14 PATI seludup syabu

PELABUHAN KLANG: Tindakan 14 orang pendatang asing tanpa izin (PATI) yang cuba keluar secara haram dari negara ini gagal apabila ditahan Agensi Penguatkuasaan Maritim Malaysia (Maritim Malaysia) Selangor pada awal pagi Khamis.

Timbalan Pengarah Operasi Maritim Negeri Selangor, Mohd Sharenliza bin Ghazali berkata, 14 PATI itu ditahan di kedudukan sekitar 0.91 batu nautika barat daya Pantai Kelanang, Selangor.

Menurutnya, bot yang dinaiki kesemua PATI itu dikesan berdasarkan maklumat yang diterima dan panduan dari Area Control Centre (ACC) SWASLA Klang, satu vesel dalam keadaan mencurigakan telah dikesan di Perairan Tanjung Tongkak.

Susulan itu, pihaknya mengatur gerak sebuah bot ronda bagi memintas vesel tersebut.

“Menyedari kehadiran pihak berkuasa, bot terbabit cuba meloloskan diri dan berlaku adegan kejar mengejar hampir 20 minit.

“Dalam adegan itu terdapat beberapa orang telah bertindak terjun ke laut dan melarikan diri ke hutan bakau Pantai Kelanang sebelum bot berjaya ditahan pada jam 11.10 malam,” maklumnya dalam satu kenyataan.

Mohd Sharenliza berkata, hasil pemeriksaan awal mendapati bot fiber bewarna biru hitam tanpa nombor pendaftaran itu membawa sembilan penumpang perempuan Indonesia, tiga lelaki Pakistan dan dua lelaki Indonesia dalam lingkungan umur 27 hingga 50 tahun tanpa memiliki dokumen perjalanan yang sah.

“Hasil pemeriksaan lanjut di Jeti Pasukan Polis Marin (PPM), menemukan dua beg di dalam bot yang tidak diambil oleh PATI di mana beg itu mengandungi lapan bungkusan mampat serbuk kristal bewarna putih disyaki dadah jenis syabu dengan anggaran berat lebih kurang 9 kilogram.

“Bungkusan itu diserahkan kepada pengawai penyisat Maritim Malaysia untuk tindakan lanjut,” maklumnya.

Menurut salah seorang PATI, bayaran yang dikenakan untuk satu perjalanan menyeludup keluar dengan cara ini dianggarkan sebanyak RM1,700 sekepala dan mereka dikatakan hendak menuju ke Medan dan Dumai, Indonesia.

Kes disiasat di bawah Akta Imigresen 1953/63 kerana masuk dan keluar dari Malaysia melalui jalan yang tidak diwartakan, Antipenyeludupan Migran (ATIPSOM) 2007 kerana membawa masuk atau keluar PATI dan Akta Dadah Berbahaya 1952.

Author

Diyana Rahip

View all posts

View all posts


Ipoh Night Market rugi RM200,000 akibat ribut

IPOH: Lebih RM200,000 kerugian dialami pengurusan Ipoh Night Market selepas premis perniagaan di kawasan itu rosak akibat dipukul ribut dan hujan lebat, kelmarin.

Dilaporkan, kerosakan membabitkan 33 gerai termasuk bumbung premis yang runtuh serta dua buah food truck atau lori makanan.

Pengarah Urusan Ipoh Night Market, Voon Ken Hong berkata, ribut dan hujan lebat turut menjejaskan kabel elektrik dan paip air yang memerlukan masa untuk diperbaiki.

Katanya, proses membaiki semua kerosakan di pusat perniagaan itu mengambil masa lebih daripada dua minggu.

“Paling awal kerja pembaikan boleh siap dalam masa dua minggu tetapi kerosakan kali ini sangat teruk. Bumbung gerai ini dibawa dari Cameron Highlands, Pahang dan tenaga kerja dari Kuala Lumpur.

“Semuanya mengambil masa. Pada fasa pertama kerja pembaikan, kerja-kerja pembersihan akan dilakukan dan kami telah potong kabel elektrik kerana dikhuatiri menyebabkan litar pintas.

“Setengah daripada peniaga dipindahkan ke lot-lot gerai kosong buat sementara waktu manakala selebihnya terpaksa dicutikan,” katanya seperti dilapor Utusan Malaysia.

Susulan kejadian, Ken Hong berharap kerajaan negeri dapat membantu pihaknya kerana Ipoh Night Market adalah salah satu destinasi tumpuan pelancong dari pelbagai negeri.

Sementara itu, seorang peniaga jeruk Azishah Enterprise, Nor Hadilah Jamaludin, 35, turut berkongsi pengalamannya sewaktu kejadian ribut yang memusnahkan kebanyakan kedai di pusat perniagaan itu.

Katanya, ketika kejadian dia dalam perjalanan ke kedai dan hujan sangat lebat seperti hujan batu sehingga sukar melihat jalan.

“Apabila sampai, semua kedai di hadapan premis perniagaan saya rosak. Nasib baik ketika itu tidak ramai peniaga di kawasan tersebut buka kedai. Saya juga bersyukur kerana kedai tidak terjejas,” kongsinya.

Author

Diyana Rahip

View all posts

View all posts


40 pelajar cemerlang SPM 2021 terima Biasiswa Cemerlang Negeri Sabah

KOTA KINABALU: Seramai 40 pelajar seluruh Sabah yang cemerlang dalam peperiksaan Sijil Pelajaran Malaysia (SPM) tahun lepas menerima Biasiswa Cemerlang Negeri Sabah, kata Ketua Menteri Sabah Datuk Seri Hajiji Noor.

Beliau mahu penerima biasiswa di bawah Yayasan Sabah itu memanfaatkan kesempatan serta peluang keemasan untuk meningkatkan tahap penguasaan ilmu khususnya berkaitan nilai kreativiti dan inovasi untuk menjadi sebahagian pemangkin matlamat kerajaan negeri Sabah.

“Jangan terlalu cepat berpuas hati dengan pencapaian yang diperoleh sebaliknya terus tingkatkan usaha untuk mencapai kejayaan yang lebih cemerlang dalam pelajaran sehingga ke peringkat yang lebih tinggi,” katanya ketika berucap pada majlis penyerahan biasiswa itu di Menara Tun Mustapha di sini hari ini.

Hadir sama Menteri Tugas-Tugas Khas Datuk Mohd Arifin Mohd Arif dan Pengarah Yayasan Sabah Datuk Seri Gulamhaidar Khan.

Hajiji, yang juga Pengerusi Lembaga Pemegang Amanah Yayasan Sabah, berkata setakat ini seramai 675 orang anak-anak Sabah telah menerima manfaat daripada biasiswa berprestij itu dengan perbelanjaan berjumlah RM115.8 juta.

Beliau berkata komitmen berterusan kerajaan negeri dalam menyediakan pelbagai bantuan pelajaran bagi pelajar yang berkelayakan akan diteruskan dalam mendokong usaha pembangunan aspek pendidikan melalui pelan strategik Sabah Maju Jaya.

Sementara itu, seorang penerima biasiswa itu, Mordecai Sierran Rugag, 18, yang memperoleh 11A pada SPM lepas mahu menggunakan biasiswa itu untuk meneruskan pelajarannya di Manipal University College Malaysia (MUCM).

Anak bongsu daripada tiga beradik itu berkata beliau berusaha bersungguh-sungguh untuk mendapatkan keputusan yang cemerlang demi mengejar cita-citanya menjadi seorang doktor.

Amanda Cheryl Wong, 18, pula bercadang melanjutkan pelajaran dalam bidang pergigian selepas selesai menjalani Asasi Sains di Universiti Teknologi Mara (UiTM) Dengkil, Selangor.

Anak bongsu dari dua beradik itu juga turut menerima tajaan biasiswa dari Sekolah Menengah Kebangsaan Kian Kok sejak dari tingkatan satu hingga lima.

“Keinginan saya untuk berjaya itu sangat kuat di samping sokongan daripada ibu bapa dan guru juga membantu untuk mencapai sasaran 10A,” katanya yang juga dari keluarga B40. – BERNAMA


Cristiano Ronaldo bikin peminat bola sepak Iran terkesima

TEHRAN seolah-olah berpesta minggu lalu ketika bintang bola sepak Cristiano Ronaldo dan kelab bola sepak Arab Saudinya, Al-Nassr terbang dari Riyadh, membuat ibu kota Iran itu seakan terpaku.

Beribu-ribu peminat menyerbu jalanan untuk mengalu-alukan pemenang Ballon d’Or lima kali, yang melawat Iran buat kali pertama untuk perlawanan Liga Juara-Juara AFC menentang pasukan Iran, Persepolis FC.

Ronaldo dan rakan sepasukan Al-Nassr dialu-alukan di Lapangan Terbang Antarabangsa Imam Khomeini di Tehran oleh pemain bola sepak dan jurulatih legenda Iran, Ali Daei yang rekod lamanya 109 gol antarabangsa dalam 149 penampilan dipecahkan oleh kapten Portugal itu pada 2021.

Ketika rombonga pasukan Al-Nassr bergerak dari lapangan terbang ke Hotel Espinas di utara Tehran, gerombolan peminat melaungkan nama Ronaldo dan mengejar basnya untuk melihat kelibat superstar itu.

“Ia adalah pemandangan yang menakjubkan,” kata Mehrdad Hashemi, peminat bola sepak dan penyokong Persepolis, kepada Anadolu.

“Saya tidak pernah melihat sambutan yang begitu meriah untuk mana-mana selebriti asing di Iran.”

Sepanjang perjalanan, majlis perbandaran Tehran telah memasang sepanduk besar mengalu-alukan Ronaldo dan rakan sepasukannya dengan mesej dalam bahasa Parsi, Inggeris dan Arab, satu keistimewaan yang biasanya dikhaskan untuk ketua negara asing.

Ramai peminat berjersi Al-Nassr mengembara dari bandar dan wilayah yang jauh, malah ada yang membelanjakan berjuta-juta rial untuk bilik di hotel mewah tempat Ronaldo dan rakan sepasukannya menginap, semuanya untuk mendapat peluang bertemu dengan bintang itu.

“Pendapatan saya tidaklah banyak tetapi saya masih sanggup menempah bilik di sana hanya untuk bertemu pemain bola sepak kegemaran saya. Malangnya, tiada bilik kosong,” kata Ahmed, seorang peminat tegar bola sepak dan jurutera perisian, kepada Anadolu.

Walaupun dengan kawalan keselamatan yang ketat, ramai peminat berjaya memasuki lobi hotel, manakala yang lain mendaki bukit yang mengelilingi hotel.

Ada yang bernasib baik kerana dapat bertemu dengan bintang bola sepak itu.

Salah seorang daripada mereka ialah Adrian yang berusia 5 tahun yang muncul dalam khalayak ramai di luar hotel pada hari itu dengan memakai jersi Al-Nassr. Dia dilihat menangis dalam video kerana tidak dapat bertemu Ronaldo.

Video itu disedari oleh pegawai kelab Saudi itu, yang mengatur agar dia bertemu Ronaldo. Pertemuan itu, yang dirakam kamera, menyaksikan peminat kecil itu dipeluk oleh bintang Portugal itu dan menghadiahkan jersi yang telah ditandatangani selepas dia membuat aksi meraikan jaringan “Siu” Ronaldo yang terkenal itu.

Seorang lagi peminat yang berpeluang bertemu dengannya ialah Fatemeh Hammami, seorang artis berusia 34 tahun yang lumpuh teruk.

Hammami, yang 85 peratus lumpuh, terkenal di peringkat antarabangsa dengan potret selebriti dari seluruh dunia, termasuk Ronaldo, yang dilukisnya menggunakan kakinya.

Apabila dia mendengar bintang Portugis itu datang ke bandar, dia menyiarkan potret Ronaldo di laman Instagramnya – yang mempunyai lebih 216,000 pengikut – dan menyatakan hasratnya untuk bertemu.

“Ronaldo berada di Iran! Ya Allah, aku mohon kepadaMu agar hajatku menjadi kenyataan. Untuk melihat Ronaldo dan menghadiahkan lukisan saya kepadanya. Ya Allah, berikanlah jalan untuk itu terjadi. Saya hanya ada awak,” tulis Hammami.

Tidak lama kemudian dia berada di hotel tempat Ronaldo menginap selepas pasukan tuan rumah berkoordinasi dengan pegawai Al-Nassr untuk mengatur pertemuan itu.

Semasa pemain bola sepak masuk ke dalam bilik dan melihat wanita muda dengan dua potretnya, dia memeluknya dan memuji-muji kemahiran seninya.

Hamaam menghadiahkan dua lukisan itu kepada Ronaldo dan dia pula menyerahkan jersi Al-Nassr bertandatangan kepadanya.

Artis berbakat itu kembali ke Instagram untuk berkongsi kegembiraannya: “Pertemuan saya dengan Cristiano Ronaldo. Tuhan, terima kasih kerana membuat impian saya menjadi kenyataan.”

Perlawanan Al-Nassr-Persepolis berlaku beberapa bulan selepas Iran dan Arab Saudi mengumumkan normalisasi hubungan diplomatik selepas tujuh tahun, menjadi latihan membina keyakinan.

Putera Mahkota Saudi Mohammad Bin Salman turut menghargai sambutan Al-Nassr yang diterima di Iran.

Perlawanan itu bagaimanapun turut menjadi bahan kontroversi.

Ia dimainkan secara tertutup di Stadium Azadi yang berkapasiti 78,000 orang ketika pasukan tuan rumah berdepan penalti daripada Konfederasi Bola Sepak Asia, sekali gus menafikan peminat peluang sekali dalam seumur hidup untuk menyaksikan pemain bola sepak ikonik itu beraksi.

Persepolis FC, kelab bola sepak peringkat teratas Iran, sedang menjalani hukuman larangan satu perlawanan di stadium kerana siaran media sosial yang kontroversial dari musim 2021-22 semasa perlawanan Liga Juara-Juara AFC mereka dengan kelab India FC Goa. Pihak India telah memfailkan aduan mengenai jawatan itu, menyifatkan ia menyinggung perasaan.

“Ia sememangnya satu kerugian kerana kita tidak dapat melihat pemain bola sepak superstar seperti Ronaldo bermain di Iran dengan kerap. Saya tidak pasti kita akan melihat tontonan sebegitu lagi dalam masa terdekat,” Arya Rajabi, peminat bola sepak dari Tehran, memberitahu Anadolu.

Reza Darvish, ketua Persepolis FC, juga mendapati dirinya berada dalam kedudukan yang serba salah selepas dia menghadiahkan Ronaldo dua permaidani tenunan tangan Parsi yang mahal.

Darvish, yang sering dikritik kerana menangguhkan pembayaran kepada pemain, mempertahankan dirinya, berkata permaidani itu diberikan kepada pemain bola sepak Portugal itu bagi pihak penjual permaidani terkemuka Iran, dan tidak dibeli menggunakan kewangan pasukan.

Terdapat juga berita mengenai pemain Ronaldo dan Al-Nassr diberikan kad SIM khas semasa mereka berada di ibu negara Iran, yang membolehkan mereka mempunyai akses Internet tanpa had tanpa tapisan.

Sesetengah orang kecewa dengan keputusan itu dan meminta “keistimewaan” yang serupa diberi kepada rakyat biasa Iran.

Selepas kemenangan besar 2-0, Ronaldo menggunakan media sosial untuk menghargai layanan Iran.

“Sangat hebat dapat menang hari ini,” tulisnya.

“Terima kasih yang sangat istimewa kepada peminat dan semua rakyat Iran yang telah membuatkan lawatan ini begitu istimewa untuk kami. Sambutan yang sangat mesra!”

Author

Taufik Asmady Abdul Aziz

View all posts

View all posts


UMNO sahkan pemecatan Annuar Musa, dua pemimpin wanita

PONTIAN: UMNO mengesahkan Ketua UMNO Bahagian Ketereh, Tan Sri Annuar Musa, antara tiga pemimpin akar umbi parti itu dipecat keahlian masing-masing dalam mesyuarat Majlis Kerja Tertinggi (MKT) malam tadi.

Setiausaha Agung UMNO, Datuk Seri Ahmad Maslan berkata, MKT UMNO memutuskan pelaksanaan itu mengikut fasal 10.6 Perlembagaan, yang memberi hak kepada parti untuk melucutkan keahlian mana-mana ahlinya.

Menurutnya, perkara itu termasuk jika seseorang ahli UMNO itu terbukti melanggar Fasal 20.9 Perlembagaan parti serta perkara mengenai tata etika ahli.

“Dua lagi ahli UMNO yang dilucutkan keahlian adalah Ketua Wanita UMNO Bahagian Arau, Datuk Seri Shamsiah Yasin, yang juga isteri bekas Ketua UMNO bahagian itu, Datuk Seri Shahidan Kasim serta Ketua Wanita UMNO Bahagian Maran, Datin Seri Fatimah Kassim, yang juga isteri penyandang kerusi Parlimen Maran, Datuk Seri Ismail Abd Muttalib.

“Pemecatan mereka berkuat kuasa serta-merta dengan surat rasmi pelucutan keahlian akan dihantar hari ini,” katanya seperti dilapor Berita Harian hari ini.

Ahmad Maslan berkata demikian selepas meninjau Program Khatan Perdana Masjid Kampung Jawa Ulu, pada Jumaat.

Terdahulu, ahli Majlis Kerja Tinggi (MKT) UMNO, Datuk Mohd Puad Zarkashi memaklumkan tiga orang ahli parti berkenaan dipecat susulan didapati terbabit secara langsung atau tidak langsung menyokong calon parti lawan pada Pilihan Raya Umum Ke-15 (PRU15).

Author

Diyana Rahip

View all posts

View all posts


Bekas wartawan BH bawa pulang RM50,000 BSN SSP

SETIAWANGSA: Bekas wartawan Berita Harian (BH) hari ini membawa pulang hadiah RM50,000 sempena Cabutan Bank Simpanan Nasional Sijil Simpanan Premium (BSN SSP) di Karnival BSN SSP, pusat beli belah AEON AU2, di sini.

Jamudin Idris, 65, menerima hadiah itu bagi kategori Cabutan Kesetiaan Hadiah Pertama BSN SSP September 2022.

Jamudin berkata, hadiah itu sempena atas kesetiaannya sebagai pemegang akaun BSN SSP sejak lapan tahun lalu dengan modal permulaan pertama sebanyak RM200.

“Sebenarnya saya sudah lama menyimpan dengan akaun BSN SSP, tetapi disyorkan pegawai bank untuk menambah lebih simpanan, tahun lalu.

“Selepas enam bulan, saya dapat panggilan hadiah ini atas kesetiaan saya dengan BSN SSP,” katanya yang membawa pulang cek berkenaan.

Beliau berkata demikian ketika ditemui MEDIA VARIASI pada karnival itu.

Yang turut hadir, Ketua Eksekutif BSN, Jay Khairil.

Selain Jamudin, pembantu dapur muda, Wan Nur Qurratuain Wan Ishamuddin, 19, dan juruwang, Khaireen Yasmeen Kamaruzaman, 20, masing-masing memenangi Cabutan Istimewa Hadiah Utama BSN SSP Februari 2022 bernilai RM1juta dan Cabutan Negeri Hadiah Pertama BSN SSP November 2022, Perodua Myvi 1.5 Auto.

Wan Nur Qurratuain muncul sebagai jutawan muda pada usia 18 tahun, tahun lalu selepas membuka akaun BSN SSP dengan modal RM30,000, pada usia 16 tahun.

Gadis itu juga pernah memenangi Cabutan Penyimpan Muda Hadiah Ketiga BSN SSP Mac 2022 berjumlah RM500.

Wan Nur Qurratuain berkata, sebahagian daripada hadiah itu sudah digunakan untuk pelaburan hartanah rumah selain merancang merealisasikan impian arwah ibunya yang meninggal dunia akibat penyakit Hepatitis B, untuk menunaikan umrah bersama keluarga.

“Saya menyarankan kepada anak muda masa kini supaya menyimpanlah dengan BSN terutama SSP kerana peluang sangat cerah untuk menang banyak hadiah yang ditawarkan,” katanya yang bercita-cita menjadi polis.

Sementara itu, Khaireen Yasmeen berkata, dia menyimpan RM5,000 di BSN SSP sebelum ini dan menyifatkan ia rezeki dari Tuhan selepas pulang dari umrah.

“Perancangan saya untuk mendapatkan lesen kereta terlebih dahulu sebelum menggunakan kereta ini berulang-alik ke tempat pengajiannya,” katanya yang akan menyambung pengajian Politeknik Sultan Abdul Halim Shah (Polimas), Jitra di Kedah.

BSN kali ini memperkenalkan pelbagai kategori cabutan dan hadiah menarik bagi tahun 2023, termasuk Cabutan Wilayah, Cabutan Penyimpan Muda, Cabutan Kesetiaan, Cabutan Penyimpan Baharu, Cabutan Guru, Cabutan Akaun Gaji, Cabutan Kasih, Cabutan Simpanan Konsisten.

Hadiah yang ditawarkan antaranya kereta mewah BMW X5, BMW 320i M Sport, Perodua Myvi dan banyak lagi, dengan nilai keseluruhan RM27juta kepada 18,000 pemenang.

Author

Tun Puteh Wanti

View all posts

View all posts


Institusi diraja relevan untuk keseimbangan – TMJ

KUALA LUMPUR: Institusi diraja masih relevan di Malaysia untuk memberi keseimbangan dalam pentadbiran negara.

Tengku Mahkota Johor, Tunku Ismail Sultan Ibrahim berkata, berbanding ahli politik, pandangan daripada institusi diraja tidak perlu mengejar populariti atau menjadi populis.

“Jika Malaysia berubah kepada negara pelampau kanan, saya tidak fikir mana-mana ahli politik akan menentang perkara itu kerana mereka memerlukan bilangan.

“Dia (pemimpin) perlukan nombor, perlukan rating (kedudukan), perlu sokongan tetapi kami (institusi diraja) tak perlukan nombor (bilangan) itu,” katanya.

Beliau berkata demikian ketika menjadi tetamu program podcast Keluar Sekejap bersama bekas Ketua Pemuda UMNO, Khairy Jamaluddin, dan bekas Ketua Penerangan UMNO, Shahril Hamdan.

Menyentuh aspek pentadbiran negara, Tunku Ismail berpandangan, Perdana Menteri, Datuk Seri Anwar Ibrahim, perlu lebih tegas membuat keputusan.

“Pada pendapat saya, beliau perlu melaksanakan dan membuat lebih banyak keputusan.

“Beliau mempunyai keinginan untuk melihat negara ini berjaya, itu sudah pasti, dan saya fikir beliau harus lebih berani dalam membuat keputusan. Anda tidak boleh memuaskan hati semua pihak,” katanya.

Tunku Ismail turut senada dengan Khairy bahawa kerajaan sudah mengumumkan pelbagai pelan tindakan pembangunan dan tumpuan kini beralih kepada sama ada ia boleh dilaksanakan.

“Kami (institusi diraja) terletak atas daripada politik, tetapi anda mesti faham ahli politik berkhidmat untuk rakyat.

“Apabila anda melihat perkara tertentu tidak berlaku dan rakyat tidak mendapat manfaat itu, kami juga ada hak bersuara atau mengingatkan atau memberi pandangan.

“Saya tidak kisah anda datang daripada parti politik mana, asalkan anda boleh berkhidmat kepada rakyat dan boleh menyelesaikan tugas,” katanya.

Mengimbas perubahan tampuk kerajaan pada 2018, Tunku Ismail berkata, kerajaan Johor sendiri sudah melalui banyak perubahan dari segi ekonomi.

“Saya bagi contoh Hospital Sultanah Aminah. Satu daripada bilik unit jagaan rapi (ICU) terbakar dan Tuanku Sultan Johor menggunakan duit sendiri untuk memperbaiki bahagian tertentu itu.

“Bagi saya sistem raja atau sistem monarki masih relevan tetapi kita perlu mengubah cara kita dan dekatkan diri dengan rakyat,” katanya.

Tunku Ismail turut memberi contoh atur cara majlis rasmi tidak memerlukan baginda bertitah secara rasmi.

“Saya suka cara santai. Katakanlah saya pergi Kota Tinggi atau saya pergi ziarah mana mana daerah, saya suka duduk dekat warung dengan pak cik-pak cik.

“Saya tanya pak cik macam mana (keadaan) dekat sini dan saya suka bertanya kerana saya sendiri nak tahu macam mana saya boleh membantu mereka,” jelasnya.

Beliau tidak menyalahkan rakyat yang beranggapan institusi diraja tidak menjalankan tugas kerana tidak menyedari apa yang berlaku di peringkat rakyat.

“Tanpa podcast seperti ini, saya tidak dapat memberitahu rakyat apa yang kami (institusi diraja) sudah dan akan lakukan untuk rakyat ataupun saya tidak lantang bersuara atau mendidik rakyat tentang peranan kami, apa sumbangan kami dah beri kepada rakyat.

“Rakyat tak akan tahu, jadi sebab itulah saya rasa sangat penting untuk institusi diraja mendekati rakyat dikekalkan,” katanya. – Berita Harian

Author

Media Variasi

View all posts

View all posts


Gagasan kebersamaan demi perjuangan – Mahdzir Khalid

KUALA LUMPUR: Penyandang Naib Presiden UMNO, Datuk Seri Mahdzir Khalid menyeru semua ahli UMNO agar tidak henti berbakti dengan semangat gagasan kebersamaan demi perjuangan.

Beliau merayu kepada keseluruhan kepimpinan agar dapat beri kepercayaan kepadanya yang akan mempertahankan jawatannya pada pemilihan akan datang.

“Sesungguhnya, dengan setiap sokongan dan dokongan yang diberi, perjuangan untuk UMNO dan ahli-ahlinya, tiada noktah pengakhiran bagi diri saya untuk terus berbakti atas semangat Gagasan Kebersamaan Demi Perjuangan.

“Saya akan lakukan yang terbaik untuk bangsa Melayu dan UMNO.

“Akhir sekali, berbekalkan pengalaman luas dalam politik dan pentadbiran di peringkat Negeri dan Persekutuan serta kepercayaan yang diberi, saya berazam dan beriltizam untuk mencari jalan, berusaha dan berikhtiar yang terbaik untuk UMNO,” katanya.

Beliau yang juga Ketua UMNO Padang Terap berkata demikian pada sidang media mengumumkan diri sebagai calon Naib Presiden, selepas menghantar borang pencalonan untuk bertanding bagi jawatan Naib Presiden di Hotel Seri Pacific, di sini, pada Khamis.

Pemilihan parti UMNO bermula pada Mac depan, bagaimanapun dua jawatan nombor satu dan dua, iaitu Presiden dan Timbalan Presiden tidak akan dipertandingkan.

Setakat ini, selain Mahdzir, Menteri Pendidikan Tinggi, Datuk Seri Mohamed Khaled Nordin dan bekas Menteri Besar Johor, Datuk Seri Hasni Mohammad mengesahkan akan mempertahankan jawatannya pada Pemilihan UMNO 2023.

Bekas Perdana Menteri, Datuk Seri Ismail Sabri Yaakob belum membuat sebarang pengumuman.

Nama lain dikatakan mengintai peluang untuk menjadi calon Naib Presiden UMNO ialah Setiausaha Agung UMNO, Datuk Seri Ahmad Maslan; Pengerusi UMNO Wilayah Persekutuan, Datuk Seri Johari Abdul Ghani; Timbalan Menteri Dalam Negeri, Datuk Seri Shamsul Anuar Nasarah; Menteri Luar, Datuk Seri Zambry Abd Kadir dan Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said.

Pemilihan UMNO diadakan bermula 1 Februari lalu hingga 18 Mac depan, dengan Persidangan Tahunan UMNO Cawangan dan Pemilihan Jawatankuasa Cawangan, Wanita, Pemuda dan Puteri Cawangan berlangsung pada 1 hingga 26 Februari ini.

Mesyuarat Perwakilan dan Pemilihan Jawatankuasa Wanita UMNO, Pemuda dan Puteri UMNO Bahagian bersama Pemilihan Exco Wanita, Exco Pemuda dan Exco Puteri UMNO Pusat pula bakal diadakan serentak di seluruh negara pada 11 Mac depan.

Mesyuarat Perwakilan dan Pemilihan Jawatankuasa UMNO Bahagian bersama Pemilihan Ahli Majlis Kerja Tertinggi (MKT) UMNO pula akan diadakan serentak di seluruh negara pada 18 Mac.

Dalam pada itu, Mahdzir berkata, perpecahan dalam kalangan pemimpin parti perlu diredakan dan dikurangkan, baik waktu pemilihan atau selepas pemilihan.

“Lebih penting lagi, sokongan dari kalangan ahli-ahli UMNO sendiri terhadap pucuk pimpinan tertinggi parti juga perlu dikembalikan dengan penuh keyakinan
atas sifat ‘Satu Hati’.

“Lebih-lebih lagi, kita akan berhadapan dengan PRN di enam negeri, dan PRU-16 kelak. Meskipun ia akan berlaku lama lagi, tetapi parti perlu bersedia dari sekarang dengan melakukan anjakan paradigma yang tuntas.

“Saya turut berpandangan, UMNO memerlukan Kesatuan Fikiran atau Wahdatul Fikr. Kesatuan ini harus menjadi teras utama kepada usaha kita membina semula UMNO.

“Gerak kerja kita harus didasari kesatuan matlamat, kesatuan ideologi dan kesatuan niat.

“UMNO berhadapan cabaran besar pada tahun 2018 dan tahun 2022 apabila sebagai parti besar berusia lebih 70 tahun tetapi gagal menang majoriti dalam pilihan raya.

“Bagaimanapun parti ini dalam keadaan cukup dewasa untuk bergerak, untuk masyarakat menilai balik dalam waktu tertentu.

“Saya yakin UMNO boleh kembali sebagai parti gah, dihormati dan kembali sebagai parti keramat orang Melayu,” katanya.

Author

Tun Puteh Wanti

View all posts

View all posts


Muhyiddin didakwa di mahkamah hari ini

KUALA LUMPUR: Bekas Perdana Menteri, Tan Sri Muhyiddin Yassin akan didakwa di Mahkamah Kuala Lumpur di sini hari ini berhubung projek Program Jana Ekonomi Pemerkasaan Kontraktor Bumiputera Berwibawa (Jana Wibawa) dan isu berkaitan.

Muhyiddin bakal menghadapi pertuduhan di bawah Akta Suruhanjaya Pencegahan Rasuah Malaysia (SPRM) 2009 dan Seksyen 4(1)b Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Semalam, SPRM mengesahkan menahan Presiden Bersatu itu pada 1 tengah hari selepas hadir untuk dirakam percakapan bagi melengkapkan proses siasatan akhir di ibu pejabat suruhanjaya berkenaan di Putrajaya.

Muhyiddin kemudiannya dibebaskan dengan jaminan SPRM kira-kira 8.20 malam.

SPRM sebelum ini telah membekukan akaun parti Bersatu dan beberapa individu termasuk Ketua Penerangan parti itu Datuk Wan Saiful Wan Jan dan Timbalan Ketua Bahagian Bersatu Segambut Adam Radlan Adam Muhammad, didakwa di mahkamah berkaitan projek Jana Wibawa.  – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Perwakilan dijangka desak PRN di enam negeri disegerakan – Ahmad Faizal

KUALA LUMPUR: Perwakilan dijangka mendesak supaya Pilihan Raya Negeri (PRN) di enam negeri diadakan segera pada Perhimpunan Agung Tahunan (PAT) Bersatu 2022 yang bermula hari ini.

Timbalan Presiden, Datuk Seri Ahmad Faizal Azumu berkata, walaupun perkara itu tidak berada dalam senarai usul, namun beliau percaya ia akan disentuh ramai pembahas pada perhimpunan tiga hari itu.

“Ia terpulang kepada para pembahas…dalam Bersatu kita tak tentukan apa yang akan diperkatakan, mereka bebas suarakan apa sahaja. Yang penting, mereka dapat menjaga masa agar perhimpunan dapat berlangsung dalam jangka masa ditetapkan,” katanya pada sidang media selepas menghadiri Perhimpunan Agung Srikandi, di sini, hari ini.

PRN akan melibatkan enam negeri iaitu Selangor, Kedah, Pulau Pinang, Kelantan, Terengganu dan Negeri Sembilan.

Beliau berkata usul yang akan dibahaskan pada perhimpunan itu melibatkan isu pendidikan, kesihatan, ekonomi dan agama.

Ahmad Faizal, dalam pada itu, berkata pendakwaan ke atas Presiden Bersatu, Tan Sri Muhyiddin Yassin di mahkamah tidak akan memecahbelahkan parti serta sokongan ahli kepada Pengerusi Perikatan Nasional (PN) itu.

Esok akan diadakan  Perhimpunan Agung Angkatan Bersatu Anak Muda (Armada) dan Perhimpunan Agung Tahunan Bersatu, Ahad ini.- BERNAMA

Authors

View all posts

View all posts


Cari kereta lebih mudah di tempat letak kereta Pavilion Bukit Jalil

PAVILION Bukit Jalil kini menawarkan orang ramai teknologi yang akan memudahkan lagi pencarian kereta di tempat letak keretanya menggunakan sistem pencari kereta (CLS).

Menurut laporan portal paultan.org, pengguna boleh sama ada memilih untuk mencari kereta mereka dengan memasukkan nombor plat atau masa masuk mnggunakan paparan skrin sentuh yang terletak di beberapa titik keluar.

Katanya, sistem tersebut akan menunjukkan imejnya dan pengguna dikehendaki mengesahkan sama ada itu memang kenderaannya.

“Selepas pengesahan, dua peta berbeza akan ditunjukkan kepada pengguna. Yang pertama menunjukkan di mana pengguna berada di dalam pusat beli-belah, manakala peta lain memaparkan lokasi kereta di kawasan tempat letak kereta.

“Butiran termasuk tingkat mana kereta diletakkan serta nombor tiang dan ruang letak kereta juga akan ditunjukkan pada skrin sentuh,” lapor portal itu.

Jelasnya, sensor dan kamera yang diletakkan di siling setiap tingkat tempat letak kereta telah menangkap imej kereta itu bersama-sama dengan nombor platnya ketika kereta itu diletakkan di tempat letaknya.

“Setakat ini, satu-satunya lokasi lain dengan sistem ini, dikendalikan oleh tempat letak kereta edisijuta, ialah pusat beli-belah KLCC,” katanya lagi.

Author

Faridah Amiratul

View all posts

View all posts


Lelaki maut dihempap kereta ketika curi tabung ekzos

SHAH ALAM: Seorang lelaki maut selepas dihempap kereta setelah alat ‘jack” yang digunakan tergelincir ketika sedang mengeluarkan tabung ekzos kenderaan tersebut di tepi jalan Taman Jaya Utama, Telok Panglima Garang, dekat sini semalam.

Ketua Polis Daerah Kuala Langat, Supt Ahmad Ridhwan Mohd Nor@Saleh berkata, hasil siasatan mendapati kejadian dipercayai berlaku antara pukul 4 hingga 6 pagi ketika mangsa, seorang warga tempatan berusia 40 tahun dan rakannya disyaki sedang mencuri tabung ekzos kereta berkenaan.

“Tiba-tiba alat pengangkat kereta yang digunakan terjatuh menyebabkan mangsa maut dihempap bahagian tengah kereta itu. Kes disiasat dibawah kematian mengejut (SDR),” katanya dalam kenyataan hari ini.

Ahmad Ridhwan berkata, bertindak atas maklumat, pihaknya telah menahan seorang lelaki warga tempatan berusia 32 tahun disyaki rakan mangsa di sekitar kawasan Telok Panglima Garang, pada 10.45 pagi semalam.

“Suspek mempunyai tujuh rekod jenayah melibatkan kes curi ekzos dan pecah rumah serta dua rekod berkaitan kes dadah,” katanya menambah kes disiasat di bawah Seksyen 379/511 Kanun Keseksaan kerana cubaan mencuri dan suspek akan direman hari ini. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Jurulatih dodgeball mengaku tidak bersalah jentik kemaluan murid

PETALING JAYA: Seorang jurulatih dodgeball berdepan dengan pertuduhan menjentik kemaluan dua murid lelaki ketika mangsa berusia 11 tahun, November tahun lalu.

Namun, tertuduh, Terence Ee Soon Lee, 53, mengaku tidak bersalah selepas pertuduhan dibaca di Majistret, Zhafran Rahim Hamzah.

Mengikut pertuduhan pertama yang dibaca di Mahkamah Majistret di sini pada Jumaat, lelaki itu yang hadir dengan memakai baju T berkolar berwarna kuning biru didakwa mengganggu kesantunan seorang kanak-kanak lelaki, dengan menjentik kemaluan dan mencucuk lubang punggung mangsa dengan menggunakan kayu.

Bagi pertuduhan kedua, lelaki terbabit dituduh mengganggu kesantunan seorang lagi murid lelaki dengan menjentik kemaluan mangsa.

Semua kesalahan itu didakwa dilakukan di sebuah dewan sekolah di sini, pada jam 2 hingga 2.30 petang, November dan Disember tahun lalu.

Dua pertuduhan itu dibuat mengikut Seksyen 509 Kanun Keseksaan yang membawa hukuman penjara sehingga lima tahun atau denda atau kedua-duanya, jika sabit kesalahan.

Timbalan Pendakwa Raya, Siti Maryam Jamilah Md Kamal mencadangkan tertuduh diberi ikat jamin sebanyak RM12,000 bagi kedua-dua pertuduhan, dengan syarat tambahan tidak mengganggu mangsa dan saksi.

Menurutnya, tertuduh yang merupakan jurulatih sukan sekolah itu telah didakwa melakukan kesalahan semasa latihan dodgeball dijalankan.

“Pihak kami dimaklumkan bahawa tertuduh telah ditamatkan perkhidmatan di sekolah berkenaan,” katanya seperti dilapor Sinar Harian.

Sementara itu, peguam, Datuk Thrichelvam Rasiah yang mewakili Terence merayu agar ikat jamin itu dikurangkan, berikutan anak guamnya tidak mempunyai pendapatan tetap.

Selepas mendengar permohonan daripada kedua-dua pihak, Zhafran membenarkan tertuduh diikat jamin sebanyak RM3,500 dengan seorang penjamin, dan memenuhi syarat tambahan yang dicadangkan oleh pihak pendakwaan.

Mahkamah menetapkan 29 November depan untuk serahan dokumen.

Sebelum ini, media melaporkan kes gangguan seksual membabitkan jurulatih dodgeball dengan mangsanya melibatkan beberapa murid di sebuah sekolah rendah.

Author

Fazleen Safina Abd Jamil

View all posts

View all posts


Polis sahkan terima laporan dokumen bocor berkaitan draf penghakiman ke Najib

PUTRAJAYA: Polis telah menerima dua laporan mengenai dokumen tular berkaitan draf penghakiman rayuan akhir bekas Perdana Menteri Datuk Seri Najib Tun Razak.

Ketua Polis Daerah Putrajaya ACP A Asmadi Abdul Aziz berkata pihaknya sedang menjalankan siasatan lanjut mengenai laporan yang diterima petang semalam.

Beliau berkata kes disiasat mengikut Seksyen 203A Kanun Keseksaan, Seksyen 233 Akta Komunikasi dan Multimedia dan Seksyen 8 Akta Rahsia Rasmi.

“Pernyataan pengadu dan pegawai komunikasi korporat telah diambil. Pernyataan beberapa orang lagi akan diambil,” menurutnya dalam kenyataan melalui aplikasi WhatsApp hari ini.

Ketua Polis Kuala Lumpur Datuk Azmi Abu Kassim dilaporkan berkata pegawai mahkamah membuat laporan itu di Ibu Pejabat Polis Daerah Putrajaya.

Semalam, Pejabat Ketua Pendaftar Mahkamah Persekutuan Malaysia dalam satu kenyataan turut mengesahkan draf penghakiman bertulis bertajuk ‘Najib Razak’s SRC Appeal: The Judgement’ didapati bocor namun menegaskan ia belum dimuktamad dan dokumen itu telah diubah suai. – BERNAMA


Himpunan RXZ Member 5.0 mungkin yang terakhir?

KUALA TERENGGANU: Penganjur Himpunan RXZ Member 5.0 belum memutuskan sama ada bakal meneruskan lagi penganjuran program itu atau sebaliknya pada tahun depan.

Malah pihak penganjur membayangkan penganjuran yang bermula edisi pertama pada 2017 itu mungkin yang terakhir pada tahun ini.

Pengarah program, Mohamad Faizal Mat Ali berkata, ia susulan ada peserta program terbesar di Litar Permotoran Terengganu, Gong Badak selama dua hari yang berakhir semalam menghadapi masalah termasuk ramai ditahan pihak berkuasa atas pelbagai kesalahan motosikal masing-masing.

“Sambutan Himpunan RXZ Member 5.0 pada kali ini begitu meriah dan luar biasa berbanding RXZ Member 1.0 hingga 4.0, lebih 60,000 peserta seluruh negara hadir termasuk dari Thailand, Indonesia, Brunei dan Singapura.

“Mereka sanggup datang dari jauh semata-mata untuk menyertai dan memeriahkan lagi program tahunan kali kelima itu yang menawarkan hadiah cabutan bertuah yang lumayan termasuk motosikal Ducati.

“Namun bagi saya ia begitu mengecewakan dengan apa yang berlaku sepanjang dua hari penganjuran itu kerana ada peserta ditahan dan motosikalnya disita pihak berkuasa atas pelbagai kesalahan.

“Saya sendiri pun perlu berjumpa beberapa kali dengan pihak polis untuk menyelesaikan masalah itu kerana ramai yang meminta tolong kerana sambutan diterima daripada peserta luar biasa pada kali ini.

“Saya menangis kecewa dan buntu, namun saya tidak nafikan yang ditahan itu melakukan pelbagai kesalahan walaupun garis panduan dan peraturan sudah dimaklumkan.

“Jadi untuk Himpunan RXZ Member 6.0 pada tahun depan saya belum pasti sama ada program tahun ini yang terakhir atau sebaliknya,” katanya ketika ditemui di Litar Permotoran Terengganu, Gong Badak.

Terdahulu Jabatan Pengangkutan Jalan (JPJ) menyita 126 motosikal atas pelbagai kesalahan sepanjang sembilan hari Operasi Khas Motosikal (OKM) peringkat negeri Terengganu termasuk peserta Himpunan RX-Z Member 5.0. – Harian Metro

Author

Media Variasi

View all posts

View all posts


14 sebab kedai mamak jadi pilihan rakyat Malaysia

CYBERJAYA: Walaupun banyak restoran baru yang dibuka dan lebih ‘trendy’, restoran mamak tetap menjadi pilihan rakyat Malaysia khususnya sebagai lokasi meluangkan waktu bersama rakan-rakan.

Sejak kebelakangan ini, ramai yang lantang bersuara mengenai kualiti restoran, kafe dan restoran yang dibuka masa kini rata-ratanya kurang menyenangkan sehingga ada yang berasa hampa dengan layanan pelayan di sesebuah kedai dianggap kurang beradab.

Menerusi perkongsian seorang pengguna Twitter, Afyan Mat Rawi, disebabkan perkhidmatan yang kurang memuaskan, majoriti rakyat Malaysia lebih gemar makan di kedai mamak.

Malah, Afyan turut menyenaraikan 14 faktor yang mempengaruhi orang ramai untuk makan di kedai mamak. Berikut adalah senarainya:

1. Servis pantas

Makanan cepat sampai, tak perlu tunggu lama-lama. Bak kata lirik filem Ejen Ali The Movie, ‘Mamak maju.. servis laju’.

2. Pekerja gigih

Pekerja berdiri 24 jam, ambil pesanan, layan pelanggan dan kemas meja kotor.

3. Kepelbagaian jenis makanan

Terdapat macam-macam makanan, dari masakan melayu sampai barat, puas hati buat pilihan. Terdapat roti canai, telur separuh masak, nasi lemak, sotong, iklan dan banyak lagi. Semua ada asalkan ada duit.

4. Teh tarik sedap gila!

Teh tarik di kedai mamak paling sedap!

5. Tempat ‘lepak’ terbaik

Suasana santai, relax je duduk lepak lama-lama tak ada hal.

6. Unlimited time

Pekerja tak akan halang kalau lepak/borak lama-lama walaupun hanya pesan teh tarik

7. Boleh variasikan pesanan

Pelanggan boleh buat permintaan macam-macam janji puas hati, pekerja tak kisah.

8. Buka 24 jam

Bila-bila pun boleh makan, tak perlu risau lapar tengah malam.

9. Televisyen besar, senang tonton bola

Ada TV besar, boleh tengok bola dan sukan/filem lain dengan kawan-kawan.

10. Hormati waktu Jumaat

Banyak kedai mamak tutup pada waktu solat Jumaat untuk mudahkan pekerja pergi solat Jumaat.

11.  Pengkhususan kerja

Setiap pekerja tugasnya jelas. Cashier hanya di cashier, tukang tebar roti canai hanya tebar roti canai, pembasuh pinggan layak di dapur, dan penggoreng masak dari awal hingga akhir.

12. TV besar untuk tengok bola

Boleh jerit dan suka-suka menonton bola tanpa risau mengganggu orang lain. Dah jadi macam mini stadium.

13. Mudah mesra dan Public Relations (PR) yang bagus

Kalau kita kerap ke restoran yang sama, pekerja boleh ingat pesanan kita dan mengenali kita serta keluarga.

14. Tempat penyatuan bangsa

Semua bangsa boleh makan di sini, menjadi tempat berkumpul tidak kira bangsa.

Author

Nurul Ain Japri

View all posts

View all posts


Malaysia negara makmur tetapi banyak ‘bocor’ – Anwar

KOTA BHARU: Perdana Menteri, Datuk Seri Anwar Ibrahim mahu penjawat awam terutama badan penguatkuasa termasuk di Kelantan, supaya memberi tumpuan kepada ketirisan yang berlaku melibatkan barangan bersubsidi.

Beliau berkata, subsidi seharusnya dinikmati oleh golongan misikin, namun banyak yang ‘disakau‘.

“Negara ini makmur tetapi bocornya banyak, percayalah subsidi itu sendiri yang maksudnya untuk orang miskin tetapi disakau, ini banyak (berlaku). Minyak masak disakau, diesel disakau jadi sampai bila nak cukup?

“Sebab itu badan penguatkuasa termasuk di Kelantan kena perhati, laksana dengan baik tak boleh lagilah kita lakukan begitu,” katanya ketika berucap pada Majlis Amanat Khas Kepada Penjawat Awam Negeri Kelantan di Dewan Besar Balai Islam Lundang, di sini hari ini.

Turut hadir Menteri Besar, Datuk Ahmad Yakob; Ketua Pengarah Perkhidmatan Awam, Datuk Dr Zulkapli Mohamed; Ketua Pengarah Unit Penyelarasan Pelaksanaan (ICU) Jabatan Perdana Menteri, Datuk Seri Wan Ahmad Dahlan Abdul Aziz dan Setiausaha Kerajaan Negeri Kelantan, Datuk Nazran Muhammad.

Mengulas lanjut, Anwar turut memberi contoh subsidi elektrik yang seharusnya dinikmati rakyat biasa kini turut dinikmati oleh golongan berpendapatan tinggi.

“Berapa subsidi elektrik? RM30 bilion kalau tak dikawal tahun ini. Jadi kalau subsidi elektrik sebegitu rupa macam mana nak bina sekolah dan universiti baru?

“Sebab itu baru-baru ini kita batalkan keputusan sebelum ini yang mahu batalkan sebahagian subsidi elektrik dan naikkan kadar elektrik. Saya kata tak boleh kalau dinaikkan kadar elektrik bagi rakyat yang tengah susah ini jadi satu beban.

“Jadi apa pilihan kita ada? Bagi yang terkaya kita naikkan (kadar elektrik) bagi rakyat tidak dinaikkan,” katanya.

Justeru itu, Anwar juga mahu penjawat awam membantu beliau memberi penerangan mengenai dasar-dasar yang telah dilaksanakannya termasuk melibatkan cukai dan subsidi.

“Dasar-dasar ini kadang-kadang sukar difahami kerana tidak dijelaskan dengan sepenuhnya dan penjawat awam sebagai suara dan pelaksana  kerajaan harus faham, saya tidak berhasrat naikkan apa-apa cukai yang menyentuh kedudukan rakyat berpendatan rendah, itu jelas.

“Tetapi saya terpaksa naikkan cukai ke atas orang kaya, baik elektrik, air, pergi ke Mekah atau diesel dan minyak,” katanya. – BERNAMA


Belanjawan 2024: Empat komuniti tumpuan tak terpinggir

KUALA LUMPUR: Komuniti tumpuan iaitu Orang Asli, Orang Kelainan Upaya (OKU), warga emas serta golongan banduan dan pelarian turut tidak ketinggalan mendapat manfaat daripada Belanjawan 2024.

Perdana Menteri, Datuk Seri Anwar Ibrahim berkata, sebanyak RM333 juta diperuntukkan buat Orang Asli, yang mana ia mencakupi pelaksanaan projek pembangunan sosioekonomi, prasarana di perkampungan komuniti itu dan pemberian bantuan sosial.

“Umpamanya, sejumlah RM28 juta diperuntukkan bagi mempergiat program pembangunan usahawan Orang Asli serta penanaman semula ladang Orang Asli antaranya di Batang Padang, Perak dan Hulu Langat, Selangor,” katanya ketika membentangkan belanjawan itu di Dewan Rakyat di sini pada Jumaat.

Bagi golongan OKU pula, Anwar berkata, sejumlah RM1.2 bilion disediakan untuk menyalurkan pelbagai bentuk bantuan termasuk penjagaan OKU kronik terlantar, OKU tidak upaya bekerja dan elaun pekerja OKU.

Beliau berkata, kadar elaun pelatih OKU yang mengikuti Program Pemulihan Dalam Komuniti akan ditingkatkan kepada RM300 sebulan berbanding RM150 sebulan sebelum ini.

Katanya, peningkatan elaun itu akan memberi manfaat kepada lebih 18,000 pelatih OKU dengan tambahan peruntukan sebanyak RM30 juta.

“Bagi memberikan manfaat kepada usahawan OKU mikro, kemudahan pembiayaan khas oleh BSN (Bank Simpanan Nasional) disediakan sebanyak RM50 juta,” jelasnya.

Anwar yang juga Menteri Kewangan berkata, sejumlah RM1 bilion diperuntukkan untuk melindungi kesejahteraan warga emas.

Beliau berkata, ini termasuk untuk membiayai bantuan tunai dan penyaluran dana bagi institusi penjagaan dan pusat aktiviti warga emas.

“Kerajaan mencadangkan supaya Elaun Bangunan Industri diberikan kepada Rumah Jagaan Kejururawatan Swasta Warga Emas yang diluluskan oleh Kementerian Kesihatan Malaysia (KKM), dengan kadar 10 peratus daripada kos bangunan yang dibina atau dibeli, termasuk kos pengubahsuaian bagi setiap tahun taksiran.

“Elaun ini diberi bagi perbelanjaan yang layak dilakukan mulai 1 Januari 2024 hingga 31 Disember 2026,” ujarnya.

Tidak terpinggir, kerajaan juga memfokuskan kepada golongan banduan dan pelarian.

Anwar berkata, program Peluang Kedua Anda (PEKA) anjuran Jabatan Penjara Malaysia telah berjaya menyediakan peluang pekerjaan kepada para pesalah yang mengakhiri tempoh hukuman.

Selain meneruskan kerjasama dengan syarikat untuk menjayakan program PEKA, jelasnya, sebanyak RM10 juta diperuntukkan bagi melaksanakan program PEKA Pendidikan dan Latihan Teknikal dan Vokasional (TVET),yang menyediakan latihan kompetensi dan diakreditasi oleh Lembaga Pembangunan Industri Pembinaan (CIDB) kepada para pesalah.

“Dalam semangat memberi peluang kedua, kerajaan juga akan membentangkan pindaan bagi Akta Penagih Dadah (Rawatan dan Pemulihan) 1983 bagi membolehkan penagih dadah menerima rawatan dan pemulihan tanpa dimasukkan ke institusi penjara.

“Malaysia tidak terkecuali menerima limpahan tempias akibat krisis kemanusiaan dari negara serantau. Kebanyakan pelarian dan pencari suaka di Malaysia adalah dari Myanmar yang tertindas di negara asal.

“Kerajaan bersedia mempertimbangkan akses yang terkawal kepada keperluan asas termasuk pekerjaan, perkhidmatan serta pendidikan,” tambahnya.

Author

Fazleen Safina Abd Jamil

View all posts

View all posts


Rumput Stadium Nasional jadi kenangan berharga

KUALA LUMPUR: Orang ramai tidak melepaskan peluang untuk menjadikan rumput dari padang Stadium Nasional Bukit Jalil sebagai tanda mata kenangan di padang bola dan halaman rumah masing-masing.

Tindakan itu susulan Perbadanan Stadium Malaysia (PSM) memberi kebenaran kepada mana-mana pihak yang berminat, untuk membawa pulang rumput jenis cow grass itu secara percuma pada hari ini.

Rumput di venue keramat pasukan bola sepak kebangsaan itu juga, ialah venue skuad Harimau Malaya meraih kejayaan layak ke Piala Asia 2023 secara merit mengakhiri penantian lebih empat dekad pada Jun tahun lepas, selain pelbagai acara sukan dan hiburan lain.

Petak rumput berukuran 1×1 kaki ditawarkan kepada rakyat sempena kerja-kerja penggantian rumput kepada jenis zeon zoysia yang dijangka bermula esok (1 April) dan sempena ulang tahun ke-25 Bandar Sukan Kuala Lumpur (KLSC).

Ketika tinjauan Bernama pagi tadi, para peminat bola sepak dan orang ramai tidak mahu melepaskan peluang keemasan itu, apatah lagi apabila ia merupakan rumput yang sama skuad Harimau Malaya beraksi sejak 2015.

Seorang peminat yang hadir, Erik Tan, 47, berkata, beliau mahu menyimpan rumput berkenaan sebagai kenangan dengan menanamnya di halaman rumah.

“Rumput ini merupakan rumput yang pasukan kita main pelbagai kejohanan dan melayakkan diri ke Piala Asia, selain (upacara perasmian dan olahraga) Sukan SEA juga diadakan di sini.

“Saya mahu membawanya balik, pecah-pecahkan dan tanam di halaman rumah …. Nanti boleh beritahu anak-anak inilah rumput yang pasukan kita pernah main dulu di Stadium Nasional,” katanya.

Malaysia menamatkan penantian lebih empat dekad untuk ke Piala Asia selepas meraih tempat kedua dalam Kumpulan E pusingan terakhir Kelayakan Piala Asia 2023 di Stadium Nasional pada Jun 2022.

Kali terakhir Malaysia membuat penampilan di Piala Asia adalah pada edisi 2007 ketika menjadi tuan rumah bersama, namun kali terakhir layak secara merit adalah pada edisi 1980 di Kuwait.

Sementara itu, rumput berkenaan juga akan memanfaatkan pelatih (bekas penagih) untuk aktiviti sukan dan riadah di padang Pusat Pemulihan Penagihan Narkotik (PUSPEN) Sungai Besi.

Pegawai Pemulihan dari pusat itu, Wan Donne Khalid Wan Abdullah, 45, yang hadir bersama rakan setugasnya, merakamkan penghargaan kepada PSM kerana kos bagi satu petak rumput 1×1 kaki adalah lebih kurang RM4 hingga RM5.

“Kita memang ada aktiviti sukan dan riadah hampir setiap petang, seperti bola sepak. Rumput ini dapat membantu kita menggantikan sedikit sebanyak bahagian padang yang rosak.

“Aktiviti sukan merupakan satu daripada terapi penting kerana sebelum ini mereka mengambil dadah di luar, jarang bersukan. Apabila masuk dalam pusat pemulihan, kita menjadikan aktiviti sukan dan riadah sebagai satu daripada komponen penting untuk gaya hidup sihat,” katanya.

Stadium Nasional sebelum ini pernah menggunakan rumput jenis Bermuda Greenless Park bermula 1998-2005, Marimo Seashore Paspalumbersama Zoysia Material (2005-2013), dan Bermuda Mountain Green bersama Princess (2013-2015). – BERNAMA


Pilih calon wanita kerana kredibiliti, bukan kasihan – Shahaniza

KUALA LUMPUR: Wanita yang mahu jadi pemimpin bukan untuk bersaing secara ‘gender’ tetapi melawan pemikiran yang kolot selain mesti diterima oleh kepimpinan lelaki.

Itu adalah prinsip yang dipegang Ketua UMNO Bahagian Maran, Datuk Seri Shahaniza Shamsuddin yang mencalonkan diri untuk bertanding bagi jawatan Ahli Majlis Kerja Tertinggi (MKT) UMNO.

Mesyuarat Perwakilan dan Pemilihan Jawatankuasa UMNO Bahagian bersama Pemilihan MKT UMNO akan diadakan di seluruh negara pada 18 Mac 2023.

Shahaniza berkata, beliau berpegang prinsip berkenaan sejak menceburi bidang politik, dengan mengambil inspirasi daripada dua tokoh wanita arwah Tan Sri Aishah Ghani dan Raden Adjeng Kartini dari Indonesia.

“Mungkin awak boleh quote hari ini (Rabu) sempena Hari Wanita, saya teringat dua tokoh wanita yang menyebut.

“Untuk wanita, untuk dibesarkan dalam politik dan untuk naik dalam politik mesti diterima oleh lelaki.

“Itu kata-kata Aishah Ghani yang beri impak kepada saya.

“Yang kedua tokoh wanita bangsa Indonesia, Raden Adjeng Kartini, iaitu kita tidak berlawan dengan lelaki kerana gender, bukan melawan kaum lelaki tetapi melawan pemikiran yang kolot dan adat usang,” katanya kepada media.

Justeru, Ahli Dewan Undangan Negeri (ADUN) Kuala Sentul itu berkata, beliau tidak melihat isu ‘gender’ sebagai persaingan sebaliknya menilai bersandarkan kredibiliti individu.

“Jadi masih ada lagi pemimpin wanita tidak layan sebaris pemimpin lelaki, yang itu yang kita lawan.

“Bukan kita melawan orang lelaki. Kita kena ingat, kita tidak bersaing lelaki tetapi saling melengkapi. Tak ramai pun daripada 95 calon, tujuh wanita dan kalau boleh pilih semua mempunyai keistimewaan sendiri. Tetapi apa pun undi saya calon nombor 50.

“Saya kira ketujuh calon wanita yang menawarkan diri memiliki kekuatan dan kelebihan masing-masing yang boleh memberi kelebihan kepada UMNO sekiranya mereka terpilih sebagai MKT dan mereka boleh jadi ‘team player’ yang baik kerana kita tahu wanita ini sifat semula jadinya adalah mereka setia kepada parti.

“Yang keduanya kita tahu pemimpin wanita ini kita tahu memang komited dan buat kerja bersungguh-sungguh, akan pastikan ia menjadi menjadi dan berjaya,” katanya.

Shahaniza turut menyifatkan, kepimpinan lelaki memilih kriteria calon individu itu berdasarkan kredibiliti bukannya gender.

“Jadi kita walaupun sebagai seorang wanita, apabila menawarkan diri bermain di gelanggang pemimpin lelaki, kita mesti meletakkan merit diri kita juga setanding dengan mereka.

“Malah mungkin lebih baik daripada mereka. Trend perwakilan lelaki, mereka menilai kita dari sudut itu dan bukannya menilai kerana kasihan pilih calon wanita atau tak beri wanita sebab dia wanita,” katanya.

Ketika ditanya mengenai peluang untuk menang dalam jawatan MKT sebagai wakil calon wanita, beliau optimis untuk terpilih memegang salah satu jawatan.

“Saya juga merasakan peluang kepada ketujuh calon wanita yang menawarkan diri itu juga mempunyai peluang yang cerah untuk mereka diterima.

“Saya kira UMNO juga memerlukan bukan sahaja idea dan pandangan daripada golongan wanita, tetapi gerak kerja bersama dengan pemimpin wanita dari segi gender,” katanya.

Author

Tun Puteh Wanti

View all posts

View all posts


UMS hargai peruntukan RM3 juta atasi masalah air – Naib Canselor UMS

Menghargai keprihatinan Perdana Menteri dalam isu itu, Naib Canselor UMS, Prof Datuk Dr Kasim Mansor berkata, masalah air di universiti tersebut sejak beberapa bulan ini membelenggu kesejahteraan hidup warga kampus terutama mahasiswa dan mahasiswi.

“Pihak UMS amat berbesar hati dan sangat gembira dengan peruntukan yang diumumkan Perdana Menteri berikutan masalah air yang meruncing di universiti ini.

“Perdana Menteri peka mengenai masalah air, elektrik dan keadaan jalan raya yang daif yang dihadapi rakyat Sabah,” katanya melalui kenyataan di sini hari ini.

Kasim berkata rancangan Kerajaan Perpaduan mewujudkan negara MADANI perlu melibatkan semua lapisan masyarakat dari setiap wilayah dan suku kaum agar mereka berasa bahawa mereka juga sebahagian daripada penduduk Malaysia tanpa rasa terpinggir.

“Para pemimpin perlu menyantuni dan memberi keadilan supaya pembangunan serta pembelaan itu lebih adil dan dirasai semua pihak,” katanya.

Anwar yang mengumumkan perkara itu dalam program Temu Anwar di universiti berkenaan berkata meskipun negara berdepan dengan keterhutangan sebanyak RM1.5 trillion, beliau tidak mahu mahasiswa UMS menghadapi kesukaran menjalani kehidupan ketika menimba ilmu. – BERNAMA